
TRANS

Xeyr buna qaranlıq demək olmazdı...Elə bil kimsə səmanı və ətrafı qara rəngə boyamışdı. Qaranlıq bir yana, soyuqdan onun ayaqlarının sümükləri zingildəyirdi. İşıqlı asfalt yola təxminən 30 metr məsafə olsa da dəhşətli külək onun hər irəliyə doğru addımını iki addım geri qaytarırdı. Aclıq da öz sözünü demişdi...Bəlkə başqası olsa idi belə vəziyyətdə şoka düşərdi. Mənzərə o qədər dəhşətli idi ki, o, inilti səsləri çıxarır və çabalarla irəliyə doğru israrla addımlayırdı. Lakin bunlar boşa idi. Külək onu elə hey arxadakı zülmət içində olan quyuya doğru aparırdı. O qorxusundan heç fırlanıb quyuya da baxmırdı. Sadəcə inildəyirdi...Buna səbəb onun qorxusunu son həddə çatdıran  və quyudan çıxan körpə uşaq bağırtısı idi...Uşağı elə bil doğrayırdılar...Bu dəhşətli səs onun qulağını maqnit sahəsinin təzyiqi kimi sıxırdı. Çabalarını getdikcə artıran  “O, həmən adı çəkilən” küləyin sürətinə daha həssas olurdu. Artıq quyuya təxminən 4 metr qalmışdı. Bilmək olmurdu ki, o, axı niyə quyuya nəzər salmırdı. Yalnız küləyin təkidi ilə dal-dala gedirdi. Bir neçə saniyə də keçdi. Dabanı quyunu daş divarına toxunanda o, özündən getmək üzrə idi. Halbuki simulteyn olaraq küləyin və uşaq bağırtısının kəsilməsi və kosmik sükutun yaranması onun xəfifcə və tədricən nəisə olacaq bilə quyuya tərəf dönməsinə səbəb oldu. O bunu etmək istəmirdi. Lakin bədəni artıq onun şüuruna tabe deyildi. Onu başqa qüvvə idarə edirdi. Əllərini quyunun divarlarına qoydu və tədricən başını qabağa verib, quyunun zülmət içinə boylanmağa başladı. Ürək döyüntüsü sükunətin təsirindən olduqca asta idi. İnterval böyümüşdü. Dərin nəfəs buraxaraq ah çəkdi. 5 saniyə, 10 saniyə, 15 saniyə hələ heçnə görünmürdü. Gözü hələ də quyunun zülmətinə alışa bilmirdi. Birdən elə bil arxadan ona tərəf lampa işığı saldılar. Diksinsə də dərhal arxasındakını adam bilib geri çevrildi. Lakin arxada nə işıq nə də ki insan var idi. Üzünü quyuya tərəf qaytarmağı ilə , quyunun içindən “qara kölgənin” onu içəri dartması bir oldu. Şok vəziyyətində 2-3 saniyədən sonra nəyləsə toqquşduğunu hiss etdi. Əslində belə toqquşmadan onun sağ çıxması qeyri-mümkün idi. Lakin o sağ və hətta sağlam olduğuna tam əmin idi. Toqquşan zaman heç bir ağrı olmamışdı , sadəcə elə bil əzələsindən kiçik bir cərəyan keçirmişdilər ki, bununla bütün bədəni silkələnmişdi. Başını qaldırdıqda önündə dairəvi şəkildə işığın teatrlarda olduğu kimi bir qoca qadını işıqlandırdığını gördü. Arxaya çevrilib işıqın haradan düşdüyünə baxmağa başladı...Lakin arxada yenə zülmət idi. Üzünü əvvəlki vəziyyətinə çevirəndə isə onu dəhşətə gətirən mənzərəni gördü. İşıq hələ də ağ uzun turbanda olan qoca qarını işıqlandırırdı. Axı bu ola bilməzdi. Bu fırlanmanı bir-neçə dəfə təkrarladı. Heç bir dəyişiklik yox idi. Bu o demək deyildi ki, o üzünü çevirəndə işığı tez yandırırdılar. Xeyr. Sadəcə olaraq işığın mənbəsi görünmürdü.  Nəhayət (qorxu hissləri özü də bilmədən yox olmuşdu, o həyatında özünü belə rahat hiss etməmişdi) qalxıb həmən üzü örtülü qadına tərəf hərəkət etdi. Qəribədir qadının üzü bağlı idi, halbuki o həmən qadının qoca olduğunu əminliklə hiss edirdi. Qadının bağlı sifəti ona doğru istiqamətlənmişdi. Yaxınlaşdıqda qadının yanında bir taxta və ya taxtaya bənzər qurğunun yavaş-yavaş jalyuzi effekti ilə peyda olmağa başladığını gördü. Qadına 2 metr qaldıqda o artıq həmən taxta qurğunun beşik olduğunu gördü. Beşiyin içində isə 3-4 aylıq körpə var idi. Və sadəcə gülümsəyirdi. İnanılmaz idi...bu bağırtı yəqin ki, bu körpədən çıxırdı. Körpənin olduqca nurani sifəti var idi. Birdən qadın mətanətli səslə “ Mən sənin yaxşı əməllərinəm, o isə günahlarındır” – bu cümlə bir neçə dəfə eyni tonla təkrarlandı və fasilədən sonra həmən qadın “o vaxta kimi ki sən qızıla sahibsən” – yenə də pauza...  Qadının səsi birdən yoğunlaşmağa başladı “ Qızıl sənə sahib olsa isə bizim yerlər dəyişəcək” – deyə bağırdı və əynindəki ağ turban qırmızı rəngə çevrildi və qadının üzünü örtən dəsmal çıxdı. Mənzərənin dəhşəti olduqca, amma olduqca dəhşətli idi. Bu dəhşəti təsvir etmək qeyri mümkündür. Həmən eybəcər birdən libasından nizəyə bənzər bir şey çıxartdı və ildırımsürətilə beşikdəki uşağa soxdu....

Həmən an Rəsul yuxudan durdu və həmən gecəni yanıq işıqlar altında keçirdi, yatmadı.   
II
Emosional partlayış

00:20   Bazar ertəsi 
Mərdəkan qəsəbəsi Əvhədi küçəsi, 
2-ci bina 2-ci blok, 2-ci mərtəbə, mənzil 6

· Qalmışdun da qızıvın xarabasında, nə var tezdən gəldin. Mən səni havayı saxlıyan deyiləm...

· Oğlum, anannan belə danışma...Səni doğulannan Şah Abbasın nəvəsi kimi böyütmüşəm, nə lazım olub...hamsını...

· Yenə başdama, ağzıvı bağla, kaftar...İndi də sənə filan şeyi aldım, səni türmədən qurtardım...belə qara cəhənnəmə...

Orxan bir qədər fasilə etdi. Halbuki, bu onun hirsini cilovlamaq üçün atılmış addım deyildi. Əksinə o, söhbəti pik nöqtəyə çatdırmağın yollarını axtarırdı və bu dava-dalaşa səbəb olmuş qızıl söhbətini yenidən ortaya qoymağa səy etdi. Lakin bunun açıq aydın rüsvayçılıq olacağından qorxub, həmin söhbəti açmağa tələsmədi. Anasının zəif damarını tutmuşdu.

· Xoşduqla deyirəm evdimdəm rədd ol

Ana bu ana qədər özünü saxlaya bilmişdisə, bu sözlərdən sonra sındı, şüur-altında bir anlığa ildırım sürətilə, ana oğul arasında yaşanmış bir çox emosional anlar, xoş məqamlar metamarfoz şəklində oynadı. Son kadr beynindən keçmişdi ki, elə bil ruh bədənə qayıdan kimi və ya yuxuda çoxmərtəbəli binadan aşağı yıxılan adam kimi diksindi və hönkürüb ağlamağa başladı. Bu dava-dalaş müasir siyasi xadimlərin – müxtəlif dövlətlərin başında olan adamların əsl niyyəti və səbəbi, necə  deyərlər həqiqi casus bele-ni gizlətməklə digər qeyri-səmimi səbəblər, məsələn, “terror” adı altında “müharibəyə başla” siyasətinə bənzəyirdi. Belə ki, həm ana, həm də oğul getdikcə pisliyi doğru dəyişən bütün münasibətlərin həqiqi casus-bele-sinin “qızıl vəsiyyəti” olduğunu bilirdilər. 
· Davanı yenə də qızıla görə salmısan, elə deyil bəlkə... Allaha and olsun ki, qızıl haqqında ağlıma heç nə gəlmir...Sənə dimişdim axı

· Kəs səsivi kaftar...

Ana bir anlıq gözlərini bağladı...Onda nəinsə fizioloji dəyişildiyi hiss olundu. Gözünü açıb tam təmkinli şəkildə başqa səslə...

· Dağlı Nazim sənin yanına gələcəy... Amma mən gedəndən düz bir ay sonra...- və yenidən gözlərini qapayıb açdı. Özü heç bir şey başa düşmür kimi ətrafa baxırdı.

Bu vəziyyətdə oğlu başını itirdi. “Axı bu rəhmətdiy Nazimi hardan tanıya bilər, biz onıynan Moskvada görüşmişiy... Buralara heç vaxt gəlmiyib”- Oğul ismarıcın əsl mahiyyətini başa düşmədi...Belə bir hala bir təsadüf kimi baxdı və yenidən emosional partlayış vəziyyətinə gəlib, anasının üstünə götürüldü, boğazından yapışıp vəhşi kimi boğmağa başladı. Ananın ağzından ağ köpük gəlməyə başladı. Şokdan ana huşunu itirdi.

· Alo...Skorı? Anam ölür tez oluz gəlüz. Adresi diyirəm yazuz...Nə?...Bilmirəm deyəsən yenə şekəri qalxıb. Ağzından köpiy gəldi, sora da huşunı itirdi. Davayuz tez gəlüz...

II

Bir qədər əvvələ...Keçmişlə gələcək transı
İllər boy öz bəylik irsini və ulu babasından qalma, bir  kisə dolusu qızıl pulu hamıdan gizlədən, rəhmətlik Cəmil dayı SSSR dağıldıqdan sonra artıq KKB təhdidindən və potensial təqibindən yaxa qurtardığını sanıb, ölkənin azad bazar iqtisadiyyatına, kapitalizmə, böyük vədlər verən “xalq hakimiyyətinə” qovuşduğunu düşünüb bu mülkü üzə çıxartmağı və qanuni dədə-baba ehtiyatı ilə firəvan həyata başlamağı qərara aldı. Bu qızılın nəsillərinə uğur gətirmədiyini bilsə belə. Lakin sonrakı hadisələr ölkədə yaranmış gərginlik, lənətə qalmış müharibə, müharibədə həlak olmuş  istəyli oğlu Bilal, müharibənin ictimai həyata dağıdıcı təsirləri və digər “üzdənıraqlıqlar” onu fikrindən çəkindirdi.  Onsuz da, qızılın varlığı haqqında məlumatı olanların heç biri artıq dünyada yox idi. Əlbəttə ki, ondan başqa.

Digər iki oğluna gəldikdə, kiçik oğlu evləndi və dostlarının təkidi ilə 4 aylıq hamilə xanımı ilə xaricə getdi və qısa bir müddətə hər ikisi üçün vətəndaşlıq əldə edə bildi.  Bir çox cəhətlərinə görə atasında oxşasa da, qəlbində ata sevgisini “eqo” və “təkəbbür” komensasiya edirdi. Nitşenin lənətə qalmış fəlsəfəsini özünə həyat yolu seçmiş bu Zaratustr insan münasibətlərinə sırf formal bir şey kimi baxırdı. 

Özünə həyat modeli olaraq “azğın kapitalist demokrat” simasını seçmişdi. Bununla belə, rüşvətə və “hörmətə” bu kodeksə sığmayan  bir şey kimi baxırdı. Görünür xaricdə öz ayaqlarını yerə dərin basdırmışdı...gedəndən bəri ailəsinə yalnız bir-iki dəfə zəng vurdu ki, bunlardan birində sağ-salamat çatdığını xəbər vermişdi. Sonradan o, dəyişdiyi ünvan haqqında heç bir məlumat vermədi, əlaqə saxlamaq üçün telefon nömrəsi belə vermədi. Əvvəlki nömrəyə zəng vuranda da, bir İngilis xanımı dəstəyi qaldırırdı. Ata məcbur qalıb yalnız oğlunun ad və soyadını  və  inigiliscə bildiyi az sözlərdən birini – “Hello” deyirdi.
· Hello...Mmm...Əşi...Ağanatiq Mamedov...pliz.

· Beg your pardon...

· Pliz ...Ağanatiq

Bu bir neçə dəfə təkrarlanırdı. Xətdəki siqnalın zəifliyi bir yana, Cəmil dayının səsi o qədər kobud çıxırdı ki, ingilis dilli qadın heç dediklərinə varmadan, aqressiv tonda

· Look, i dont understand you. İf you have something to say,  then learn to speak proper English, you old punk!
Cəmil kişinin üzü qızardı. Həyatında o nadir hallarda belə vəziyyətə düşərdi. Qadının sözləri başa düşülməsə də, sözünün ümumi xoşagəlməz məğzi aydın idi. Bu heç də alicənab kontekstdə deyildi. Cəmil dayı məcbur olub, tanışlarından birinin oğlu, Azərbaycan Universitetinin tərcüməçi ixtisası üzrə 2-ci kurs tələbəsi   Anarı köməyə çağırmalı oldu. – Balamsan, bu ağzıgöyçey, məni boğaza yığıb...- Cəmil dayı gülümsəyərək sözünü düzəltməli oldu- sözün düzi mən onu boğaza yığmışam. Bir kəlma başa sala bilmirəm ki, oğlumu çağır telefona. Sabah səhər gəl...sabah bazar günüdü, yəqin ki, dərsün yoxdu.- səhər bizə gələrsən, bi dənə o arvada yenə zəng eliyey.

· Cəmil dayı, xanımın səsi cavan idi.- Anar dediyi bir kəlmənin nə qədər axmaq səsləndiyini və yersiz olduğunu hiss edib peşman oldu. Qızarıb...sabah saat 12-də gələrəm- deyə sağollaşıb aradan çıxdı.
Təyin olunduğu kimi sabahı gün, görüş yeri Cəmil dayıgil idi. Həmin nömrəni yığdılar. Cəmil dayı dəstəyi Anara verdi. Artıq ona nəyin soruşulacağın başa salmışdılar. Xəttin əks tərəfində 40-45 yaşlı qadın idi.
· Good day, mem. Excuse me for disturbing you but we need to speak to Aganatik Mamedov. His father phone several days before,…but unfortunately he has no language skills, so you must have misunderstood him/
[Salam xanım. Sizi narahat etdiyimə görə üzr istəyirəm, ancaq bizə Ağanatiq Məmmədov lazımdır.Onun atası bir neçə gün bundan əvvəl Sizə zəng vurub.Ancaq o, təəsüf ki, İngilis dilini bilmir. Və deyəsən Siz onu düzgün başa düşməmisiniz]

· Oh, yeap.Look i’m  so sorry if I said something wrong. Thus I thought he was one of the phone-stalkers, you know…But when it comes to the name you mentioned, I don’t know such. It hasn’t been even a year that I moved here. I bought this house from company so, don’t know the previous owners or renters.
· Just a minute. I must translate your words...- Cəmil dayı, xanım deyir ki, evi bir il yoxdur alıb.Özü də maklerdən alıb. Evin əvvəlki yiyəsini tanımır.

Cəmil dayı bir qədər fikrləşib gedib dedi: - Balamsan, gör həmin maklerin nömrəsi var onda.
· Excuse me, Ms, his father is asking if you happen to have company telephone number or e-mail, you know...[Bağışlayın xanım...onun atası soruşur ki, sizdə təsadüfən həmin şirkətin telefon nömrəsi və ya elektron poçt adresi yoxdur ki?]
· Look dead, I really wanna help this man, but unfortunately I teared and did away the broker’s visit card. I don’t like keeping bulk of junk in my house…my mistake. I’m so sorry…You say, he is the one who is supposed to be the ex-owner of this house? [ Bax əzizim, mən həqiqətən bu kişiyə kömək etmək istərdim. Ancaq, çox təəssüf mən həmin dəllalın vizit kartını cırıb tullamışam. Mən evdə lazımsız kağız-kuğuz yığını saxlamağı xoşlamıram, bu mənim mənfi cəhətimdir. Deyirsiz ki, o evin keçmiş sahibi sayılır]
· Yes mam. [Bəli xanım]
· You’d better leave your telephone number and the name of ‘hero’, just in case, if I happen to find out something. Now tell me the name and number and don’t forget the external code, code of your country…[Yaxşısı siz telefon nömrəsini və həmin qəhramanın adını mənə deyin, bəlkə nəisə öyrənə bildim. Zəhmət olmasa onun adını və öz nömrənizi söyləyin və xarici kodu- ölkənizin kodunu unutmayın]
· Azerbaijan

· Oh, never heard of one. Never mind, you go on. [Bu ölkənin adını birinci dəfədir ki eşidirəm, siz fikr verməyin, davam edin]
· It’s post-Soviet state. Whatever. His name is Aganatik...A G A N A T I K...last name Mamedov...damn...i don’t know it’s exact conversion, the number is plus 99412 -54-XX-XX [Bu post-sovet ölkəsidir. Nə isə... Onun adı Ağanatiqdir (hərf bə hərf söyləyir), soyadı isə Mamedovdur...ingiliscə yazılışını dəqiq bilmirəm...Telefon nömrəsi isə + 99412-54-XX-XX...Bizə vaxt ayırdığınız üçün minnətdaram]

· Oh, not at all. İ guess its good to lend your hand to one stumbled up. I’ll contact you  as soon as I happen to find something [dəyməz. Hesab edirəm ki, yıxılana əl uzatmaq yaxşı şeydir. Bir şey tapa bilsəm sizə xəbər verərəm.]
Birdən xəttin o biri tərəfindən dəhşətli bir uğultu gəldi, ardıycan xətdən Azərbaycan dilində gedən dialoq eşidildi. Anar dəhşətə gəlmişdi, bu səslər necə də Pikə xanımın səsinə bənzəyirdi. – “Oğlum, anannan belə danışma...Səni doğulannan Şah Abbasın nəvəsi kimi böyütmüşəm, nə lazım olub...hamsını...”- kişi səsi isə əlbəttə bu Orxanın səsi idi. Belə kobud və xışıltılı səs ancaq onda ola bilərdi – “Yenə başdama, ağzuvı bağla, kaftar...”. Dava dalaş davam etməkdə idi, Cəmil dayı Anarın simasından başa düşürdü ki, nəsə baş verib.Anar is elə həmin an əlində çay otağa daxil olan Pikə xanımı görəndə ürəyi ağzına gəldi...-Bu nədir belə- deyə özünə səsləndi.-Yəqin başqalarıdır, səhvən xəttə düşüblər. Axı belə hallar olur...Ay axmaq, əlbəttə ki, belədir.- Lakin elə bil hadisələr onun düşüncəsi ilə oynayırdı. Elə bu fikrə yeni gəlmişdi ki, birdən uğultu səsi tam kəsildi, artıq dialoq da eşidilmirdi...Tam səsizlik olduğundan Anar yenidən dəstəyi qulağına dirədi. – Alo...fıs..fıs- deyə telefona üfürməyə başladı. Yeni səslər gəlməyə başladı. Anarı getdikcə vahimə bürüyürdü. Uzaqdan çox çətinlikə eşidilən ney səsi gəlirdi. Və kimsə tez-tez həyacanla “Mıt-mıt-mıt-mıt-mıt-mıt” deyə dayanmadan səs çıxarırdı. Bəlkə də bu heç deyim deyildi, adi səs idi. Cəmil dayı dözməyib:
· Balamsan, axı nolub orda. Qoca kişiyəm, ürəyimi üzmə.
Anar heç yaşlı dayının sözlərinə fikir verməyib, mat-mətəl durmuşdu. Qulaqları səsdə idi. Yenidən tam sükut yarandı. Artıq bu kişi səsiydi külək səsinin müşayiəti ilə nəsə pıçıldayırdı...Və birdən qışqıra-qışqıra...Xeyr hönkürə-hönkürə 

· Beş yüz əlli beş. Beş yüz əlli beş... Və xəsəfəl qamər. – dedi. Bütün səslər kəsildi və qarşı tərəfdən dəstəyin yerinə qoyulduğu siqnalı eşidildi. “ Dut-dut-dut”

Anar özünü nəyi var itirmişdi. Səsi xırıldayaraq.- Adboy verdilər, nömrəni təzdən yığım...Redialı  basım təzdən yığsın. Xəttin digər ucundan, yenə qadın səsi eşidildi. Lakin bu artıq həmin qadın deyildi.

· The number you are calling is not identified. [Aradığınız nömrə müəyyən edilməyib- deyə avtomat-operator durmadan təkrar edirdi]

Anar həmən nömrəni təkrarən bir neçə dəfə yığsa da, eyni hal təkrarlanırdı. Kişinin dəhşətli sözləri isə hələdə durmadan onun beynində səslənməkdə idi. “Beş yüz əlli beş...qamər...qamər”. Anar məsələnin mistik hissəsindən başqa qalan hər şeyi onlara danışdı. Telefon xəttinə digər nömrənin daxil olduğunu və hal-hazırda həmin nömrəyə zəng çatmadığını bildirdi. Cəmil dayı özü də yoxladıqdan sonra onsuz da ayaq yoluna qaçmağa çalışan uşaq kimi görünən Anarı Pikə xanımın “Abala...Bir çayı iç də!” deyə təkidlərinə baxmayaraq evə buraxdı.

555...555. Axı bu nə demək idi. Bəlkə mənim ölməyimə beş yüz əlli beş gün qalıb.-bircə bu fikr onun tüklərini ürpətdi- Hə...Filmlərdə belə şeylər olur.Ay Allah, mən nə danışıram nə film...beş yüz əlli beş gün. Axı bu heç 2 il də deyil. Anar evə girib işdən nahara gəlmiş atasına salam belə vermədən otağına getdi və yuxuya getməyə çalışdı. – “Sabah hər şeyi yenidən götür qoy edərəm”  - deyə özünü gümrahlandırdı...Bir neçə dəqiqədən sonra yuxuya getdi... Anar hardan bilə bilərdi ki, onun üçün artıq “SABAH” olmayacaq.
Bir neçə vaxtdan sonra Cəmil dayı da dünyasını dəyişdi...Lakin sirli qızıl söhbətinin müqəddəratı hələ də həll olmadı

III

Rəsul həkimin diplom işi 

“Fə-izə bəriqəl bəsər.Və xəsəfəl qəmər. Və cumi’ əş şəmsu vəl-qəmər.Yəqulul insanı yəvmə-izin əynəl məfərr - Göz (heyrətdən) bərələcəyi.Ay tutulacağı.Günəşlə ay birləşəcəyi (hər ikisinin qərbdən çıxacağı, nurunun gedəcəyi) zaman.Məhz o gün insan: “Qaçıb can qurtarmağa yer haradadır?” – deyəcəkdir.”
Quranı-kərim, Qiyamət surəsi, 7-10 (tərc. V.Məmmədəliyev)
00:24    Bazar ertəsi 
Əzizbəyov rayonu X saylı poliklinika

Otuzillik ildönümünü bir həftə öncə qeyd etmiş Orucov Rəsul (həkim) poliklinikanın göz yorucu ağ fonda monotonluğu bir qədər öldürməyə xidmət edən lakin aidiyyatı olmayan şəkillərə (Aşka sürgün serialının A3 formatda divar kağızı, 2006-cı il FİFA Dünya çempionatında yer alan komandaların  qruplarını, oyun sxemlərini və s. özündə ehtiva edən plakat, holivudun xanım ulduzlarından birinin yarı çılpaq və biabırçı pozada şəkli və sair) bəzədilmiş bufetdə köhnə stollardan birinin arxanında əyləşmişdi. O, bufet panelinə yaxın quraşdırılmış kiçik ölçülü televizora tərəf biganə şəkildə başını fırlatdı və öz-özlüyündə - Yəqin Rüstəm dayı “qəşəng” kinonun başlamağını gözləyir, yenə...-Fincanındakı tək-istifadəlik çay bağlamasının sapından tutub yaxşıca çarxaladı  və gözünü fincanın içinə zillədi. Lakin istədiyi effekt baş vermədi. Rəng açıq olaraq qalmaqda idi. Görünür dördüncü istifadə idi. Sadəcə susuzluğu yatırmaq lazım idi. Bir nəfəsə artıq soyumuş çayı boğazına aldı. Fincanı yenidən masanın üstünə qoyub, stulun arxasına söykəndi. Bufetdə kino manyakı Rüstəm dayıdan başqa heç kim və  maraqlı heç nə olmadığından  gözlərini yenidən plakatlara zillədi. İçəri girən  ortaboylu, uşaq sifətli feldşer – Dilavər içəri daxil olanda, Rəsul hələ də xəyallarda uçurdu. Dilavər növbəti addımları atıb bufetin hüdudlarına tam girməzdən əvvəl bir qədər boylandı ki, Rəsulun nəyə baxdığını görsün. Orada çoxlu plakatlar arasında, yarı-çılpaq gözəlçəyəyə gözü sataşanda...bərkdən gülməyə başladı. Rəsul diksindi.
· Başın xarab olub, taxtabaş.- əlini ürəyinə qoyub- ürəyim yerindən çıxdı ki,.

· Fikrinnə qəşəng qızlar keçir?

· Dəlisən...Mənim fikrim başqa yerdədi.

Dilavər söhbətin bufetin girəcəyində davam etdirilməsini yersiz bilib, içəri keçdi 
· Bilmək istərdim, bu gecə vaxtı səni düşündürən nədir belə görəsən?...

· Dilavər, elə eləmə, keçən dəfəki kimi aramızda söhbət düşsün. Sənin gic-gic zarafatdarın məni boğaza yığıb

· Yaxşı da. Oldu keçdi. Bağışla- deyə Dilavər dərhal ciddi görünüş aldı. Elə bil o özündən 3-4 yaş kiçik Rəsulun işıldayan gözlərindən qorxdu. Tam fərqli tonla – Vızov va, dedilər ki, arvad ölür...Doktor Atayev, səni göndərir.

· Sən doğurdan da xəstəsən. Camaat orda can verir, sən də xəbər verməmiş sırtıqlıq edirsən.

· Onsuz də ölən deyil...Bizə zəng vuranların hamsı guya ki, ölür. Gedib görürsən ki, hələ an azı 10 il morqa yolu düşməyəcəy.

· Nə isə mən qaçıram- deyə o, stulun belinə sardığı ağ xalatı geyinib bufeti tərk etdi. Birinci getdiyi yer doktor Atayevin – növbətçi olan baş-həkimin otağına getdi. Tuk-Tuk! –qapını döydü.
· Gəl –deyə içəridən 40-45 yaşlı bas kişi səsi səsləndi.

· Doktor, gəlməy olar?

· Gəl,gəl. Harda qalmısan.

Rəsulun Dilavərdən xoşu gəlməsə də, satqın deyildi. Bir qədər fikirləşib.

· Heç. Yuxuya getmişdim. Dilavər də oyada bilmirdi. Axırda üzümü yaxşıca şillələdi.

· Kənd sovetinin yanındakı binadan vızov var. Xəstə yaşdı arvaddı.Dediklərinə görə can üstündədir. Səni bura birinci dəfə intern kimi gələndə, mənə sənin necə deyərlər, güclü rekamendasiyanı vermişdilər. Referatlarından birinin mövzusu “Aqoniya” olub ki, başqalarından fərqli olaraq bütün referatı özün yazmısan, nəzəriyyəyə çox az yer vermisən. İşin əsas məğzi sənin öz müşahidələrin olub; yəni, öləni can üstündəykən ziyarət etmisən. Referata hələ kalorit də qatmağı unutmamısan. Fantastik, parapsixoloji yanaşmalarda bulunmusan. 
Doğruya qalsa, baş həkimin belə simpatiyası onun ürəyincə idi. Bununla belə, xəstənin can üstündə olması belə söhbətləri yersiz edirdi. Rəsul qaş-gözünü büzməyə başladı.

· Sabir Rəhimovu yaxşı tanıyıram. O, sənin referatını oxumağa təkid etdi...Sözün düzü sənin yazın mənə Məxfi materialları xatırlatdı. Nə isə... Deyirlər referatı müdafiə etsən də, hələ də bu mövzunu müşahidələrinlə davam etdirirsən...Nə deyirsən? Referatı bu gün davam etdirmək fikrin var...? Mənə oxucu kimi maraqlıdır – Rəsul onun əl çəkməyəcəyini bilib laqeydcəsinə cavab verdi: 
·  Nə bilim... Doktor bəlkə artığ gedim?
· Hə, get.- həkim saatına baxdı – Tofiq maşını binanın qabağında qızdırır,... ona xəbər eləmişəm. Di tərpən...Bir məsələ də var sənə demək istəyirəm.
· Eşidirəm.

· Sözün düzü, sən 10 dəqiqə ərzində ora gedəcək ikinci həkimsən

· Başa düşmədim

· Səndən qabaq ora Cabbarı göndərmişdik...Amma o dəli olub, nədir. Bloka girir və dediyinə görə nəsə onu pilləkanları qalxmağa qoymur. Bir ağırlıq...Mən bilirdim gecələr işləməkdən axır-əvvəl onun vaxtıda gələcək. Eləmə tənbəllik “vurur şoferi də qoltuğuna” qayıdır xəstəxanaya. Qəribədir...Heç xəstənin qapısını belə döymədən. Nə isə, di get. Yazıq arvad öldü orda.

Rəsul baş həkimlə söhbətin ikinci yarsına heç bir əhəmiyyət verməmişdi. Sadəcə ardıcı söz birləşmələri və sözlər idi ki, bu qulağından keçib o biri qulağından çıxırdı. Elə bil nəsə onun bu sözlərə əhəmiyyət verməməyə məcbur edirdi.Onun fikri aqoniya məsələsində idi. Rəsulun baş həkim Atayev haqqında fikirləri dəyişməyə başlamışdı. Gözünə illərdi pulgir, doqmatist və ətrafdakılara yuxarıdan baxan bir dikbaş kimi görünən baş həkim bu münasibətiə tam fərqli təsir bağışladı. Psixoloji nəzəriyyələr, insanların davranışlarını və temperamentlərini müəyyən edən, tədqiq edən yazılar heç də hər zaman düz çıxmır. Hər şey materiya ilə ölçülə bilməz. Maddənin qurtardığı yerdə-qeyri maddə üzə çıxır. Yəni ruh. “Zoom” deyilən düymə ilə insana baxsaq nələr görərik, nələr. Düyməni bir dəfə basırıq və buyur. İnsanın hüceyrələri, DNT. Bir dəfə də basaq. Mürəkkəb molekulyar quruluş, bədənimizdə H2O-dan tutmuş zəhərə kimi bütün maddələr. Düyməni daha bir dəfə basaq. Artıq hansısa maddənin atomunu görmüş oluruq. Mustafa İslamoğlunun sözləri ilə deyilsə, elektron durmadan nüvəni tavaf edir, hacc mərasimində zəvvarlar Kəbəni tavaf edənlər kimi. Zoom düyməsini yenidən basmalı oluruq. Neytron və Proton. Birdə... Kvarklar...Yenidən...Bu dəfə yenicə kəşf olunmuş ən kiçik hissəcik- daha doğrusu “kölgəcik” – spinləri görmüş oluruq. Birdə basırıq...Düyməyə nəsə oldu. Birdə basırıq. Birdə basırıq...Axı artıq heç nə görünmür. Müasir alimlər buna qeyri-maddə adı veriblər. Bəli maddiyatın qurtardığı yerdə, ruh başlayar.Bax belə. Rəsul bütün elmi araşdırmalarını qeyri-maddə prinsipini öndə tutaraq aparırdı. Referatın mövzusunu təzəcə seçmişdi ki,  qohumlarından birinin can üstündə olması xəbərini eşitdi. Vidalaşmaq adı ilə bir təhər özünü ora çatdırdı. Və preaqoniya fazasından sonra xəstənin özünü aparması, sayıqlamaları onu dəhşətə gətirirdi. Terminal fasilədən ( preaqoniya və aqoniya arasında olan faza, bir növ klinik ölüm) sonra çarpayıda meyit kimi uzanmış xəstə birdən ucadan qışqırmağa başladı. Bədəninin aşağı yarısı uzanmış vəziyyətdə qalmaqla, özünü qabağa verdi və hönkürə-hönkürə, bəzi hecaları bir neçə dəfə təkrarlayaraq:
· Bil...bil...bilirlər – sözü tam şəkildə ifadə edəndə bu artıq bağırtı səsinə bənzədi. Birdən gözlərini yumuq Rəsulun indiyədək heç yerdə və heç zaman eşitmədiyi və yəqin ki, daha eşidəməyəcəyi səs çıxartmağa başladı. – Mıt-mıt-mıt-mıt-mıt-mıt...Rəsul xəstənin ətrafındakılara göz ucu nəzər yetirdi. Hamı ağappaq rəng almışdı. Qorxudan gözlərini də qırpa bilmirdilər. Çünkü bundan sonra nə gələcəyini bilmirdilər...Xəstə gözlərini yenidən açıb əvvəlki sözü pıçıltı ilə təkrarlamağa başladı.  - Hamsını bilirlər... Bilirlər. Ətrafdakıların tükləri biz-biz durmuşdu. Sonra xəstənin kiçik qızı cəsarət toplayıb atasının əlindən tutdu və onu sakitləşdirməyə çalışdı. Rəsul bu addımın mənasız olduğu bilirdi. Çünki həmən affekt anında xəstə ətrafdakılara heç bir reaksiya verə bilməz. O sadəcə nəyi görmək istəyir, onu da görür. Atanın çırpınan əli yazıq qızın burnuna çırpıldı...Qızı yerə sərilməyə qoymasalarda, qızın burnundan qan açıldı. Digərləri kiçik qızın hərəkətini təkrar etməyin yersiz olduğunu hiss etdilər...  Müşahidəçi rolunda çıxış etməyi məqsədəuyğun bildilər. Birdən Rəsulun bir qədər öncəki nəzəriyyəsini alt-üst edən hadisə baş verdi. Xəstə bir-bir pişik kimi hamının üzünə baxmağa başladı. Titrəyən işarə barmağı yuxarı qalxdı və bir qədər öna uzanıb Rəsula doğru tuşlandı. Rəsul dərhal udqundu. “ Bu ən az gözlədiyim şey idi” deyə gündəliyində Rəsul hadisəyə münasibət bildirirdi. Rəsul kişinin  bu baxışlarından diksinmişdi. Belə ki, o əmin idi ki, terminal fasilədən sonra insanın vəziyyəti bir neçə dəqiqəlik normaya yaxın (əslində çox az yaxın) vəziyyətə düşə bilər. Lakin altmış yeddi yaşı bir ağsaqqalın bu cür enerji dolu hərəkətləri və bərəlmiş baxışları onu qorxutmuşdu . Kişinin Rəsula baxışını görüb, hamı sirayətə uğrayıb üzlərini Rəsula tərəf çevirdilər...elə bil indi bu iki subyekt arasında həyati bir məsələ çözüləcək. Kişi yenidən əlini yavaş-yavaş və əlinin ona çatmadığını görüb bir az özünü qabağa verdi. Əli ona çatacaqdı ki, Rəsul dərhal özündən-asılı olmayaraq geri çəkildi. Lakin etdiyi hərəkətin düz olmadığına peşman olub, kişinin əlindən yapışdı. Kişi yavaş-yavaş onu özünə tərəf çəkdi, Rəsul yıxılmamaq üçün özünü qabağa verdi. Kişi ona işarə etdi ki, qulağını yaxına versin...və pıçıldamağa başladı. 

· Bilirlər. Hər şeyi bilirlər...Mənə səni göstərdilər...dedilər ki,...səni bura ölüm gətirib...qızılı saxlama, ver. Saxlama ver.- və qoca sözünü yekunlaşdırıb Rəsulu buraxdı. Əvvəlki kimi yerinə meyitcəsinə uzandı və gözlərini yumdu.
Bu sözləri Rəsul o vaxtdan yadında saxlamaqda idi. Görəsən bununla nə demək istəyirdi. “Qızılı saxlama...ver”... 

Kişinin üz-gözü ağıllı başlı dəyişmişdi. Görünür o, bərk qorxudu. Gözləri yumulu olsa da öz-özünə - Yox hələ var. Hələ var. Az qalıb. Amma hələ var..Nə? Ola bilməz. Yox. Yox. Yoooooxxx - kişinin gözlərinin açılmağı ilə onun çarpayıda dikilib bağırmağı bir oldu. Otağın divarlarına   dəlicəsinə baxır  və elə bil nəisə axtarırdı. Qəflətən uca və israrlı səslə:

· Saat...Saat neçədi? Tez olun saatı... – hamı əvvəlki kimi donub qalmışdı. Həyat qapısının zənginin eşidildiyini eşidən oğul dərhal təcili yardım maşınını  qarşılamağa getdi və evdən çıxmamış bacısına – Kişinin qapağına saat qoyun – dedi. 
· Papa, saat beşə qalıb on dəqiqə, narahat olma, indi həkim gəlib səni ... – Xəstə istədiyi şeyi eşidəndən sonra qızının sözünü kəsərək

· Vaxtdır...Mənə halal edin, halal edin – hamısı bir dildən “halal olsun” dedi – Oğlum Rəşad harda qaldı. O, da halal eləsin...tez olsun az qalıb- Rəşad isə gəlib çıxmaq bilmirdi. Yəqin iti bağlamaq yadından çıxmışdı.
Böyük oğlu Rəşad, həkim və tibb bacısı içəri girəndə artıq kişi keçinmişdi.

Keçmiş xatirələrindən yenicə ayrılmışdı ki, artıq qeyri-iradi şəkildə ambulansda əyləşdiyini və artıq poliklinikadan çox məsafə qət etdiklərini hiss etdi. Sürücü Tofiq isə yenə də tənhalıqdan bezənlər kimi Rəsulu və qırx beş yaşlı, lakin hələ də incə görünüşün qorumuş Dilarə xanımı dilə tutmağa cəhd edirdi. Lakin melanxolik abu havanı görüb həmişəki kimi özü özünə yolun şərhini aparmağa başladı.
· Deməli sfetafordan döndük sağa, Baba Əliyev küçəsinə...Profilaktoriyanın yanındakı bina, yox ikinci bina. Maşallah,  elə yaxındı ki, ayaqla da gələ bilərdiz...Budur çatdığ.

IV

Pre-Aqoniya

“İnsana bütün qorxu içindən gəlir, lakin insanın ağlı daima kənardadır”
Mövlana Cəlaləddin Rumi

00:36     Mərdəkan qəsəbəsi

Əvhədi küçəsi, 2-ci bina, 2-ci blok 

2-ci mərtəbə, mənzil 6

Rəsul həkim və Dilarə xanım hələ maşından düşməmiş, ambulansın ön işıqları sayəsində binanın qarşısındakı, maşınların hərəkəti üçün nəzərdə tutulmuş asfalt yolda orta-boylu, təxminən 40-50 yaş arasında olan qarabəniz bir kişi gördü. Onun əynində badımcan rəngli finka və yaxşı ütülənməmiş çəhrayı saroçka var idi. Onun büzüşüb əllərini finkanın onsuzda gödək cibləriə salmasında məlum olurdu ki, o üşüyürdü. Istilik 20-25 dərəcə selsi olanda çətin ki, kiməsə soyuq olsun. Görünür o, yaman həyəcanlı idi. Rəsul və Dilarə xanım maşından düşən kimi dərhal ona doğru hərəkət etdilər. Tofiq isə maşını  yenidən işə saldı və təcili tibbi yardım maşını sürücüsünün bir növ yazılmamış kodeksinə əməl edərək, maşının 180 dərəcə döndərib üzü yola saxladı. Rəsul və Dilarə artıq kişiyə çatırdılar ki, Rəsul həmən kişinin ona tərəf gələnlərə heç bir reaksiya vermədiyinə təəcübləndi. Kişini sözə tutanda məlum oldu ki, onun bu məsələlərə heç bir aidiyyatı yoxdur. Sadəcə qonşudur və hava alır (əslində Rəsul onun narkoman olduğunu artıq başa düşmüşdü)
· İkinci bina budur? – gözlənilən cavab aldıqdan sonra – bəs ikinci blok hansıdır...sağdan ikinci, soldan ikinci?

Lazımı bloku kişidən bir təhər öyrəndikdən sonra sürətli addımlarla blokun ikinci mərtəbəsinə qalxdılar. Pilləkanları təzəcə adlayırdılar ki, Rəsul , içində nələrinsə  dəyişdiyini hiss etdi, elə bil başqa bir məkana və zamana daxil olmuşdular. Ağır bir şey onu sanki sıxırdı...Hər mərtəbədə üç mənzil vardı.4-cü və 5-ci mənzilin işarələri yerində olsa da, 6-cı mənzilin seyf qapısı tam ağ rəngə boyanmışdı. Qapıda  heç gözcük də yox idi. Qapını döydülər. Bir neçə saniyədən sonra qapını orta yaşlı hələ saçları ağarmağa macal tapmamış bir enlikürək, lakin bir o qədər də solğun kişi açdı. Qapını açan Pikə xanımın oğlu Orxan idi. O, həkimi salamladıqdan sonra onları xəstənin olduğu otağa apardı. Dəhlizdə ayaqqabısını çıxararkən, Rəsul ətrafa qısaca göz gəzdirmişdi. Dəhlizdəki abu havadan, divar kağızlarının yırtıqlığı və solğunluğu bir yana, döşəmə taxtalarının cırıldamadan çox, xırtıldama səsi verməsindən məlum olurdu ki, bu ev ən azı on ildir ki təmir olunmayıb. Rəsul evə girində, hələ blokda ikən keçirdiyi dəyişiklik və sıxılma bir az daha nəzərəçarpan oldu. Rəsul dişlərini bir qədər bərk sıxdı və qəflətən ətrafdakı səslər onun qulağında boğuq və monoton səs aldı. Qulaqlarına əlavə səslər, o cümlədən eyni tonlu və dayanmaq bilməyən siqnal səsi gəlməyə başladı. Elə bil yaxınlığında topdan atəş açmışdılar. Bununla belə Rəsul heç nə olmayıbmış kimi, otağa daxil oldu. Otaq da bir o qədər boğanaq idi. Maraqlısı onda idi ki, yayın istisi bir yana, belə ağır xəstənin olduğu halda otağın pəncərələri bağlı idi.
Rəsulun beynində ani olaraq  keçmiş oxuduqlarından müəyyən şeylər canlanmağa başladı .Bu yaxınlarda o ilk yardım ensiklopediyasında suisidlə (özünqəsd) bağlı maraqlı bir məlumat oxumuşdu. Evdə olanlardan kimdəsə suisidə  meyllik artan zaman və affekt vəziyyəti ərəfisində evdəki pəncərələr möhkəm bağlanılırdı. Xüsusən də hündür mərtəbələrdə yaşayan ailələrdə. Səbəbi yəqin ki, məlumdur. Halbuki, bu evdə pəncərələrin bağlı olmasının əsl səbəbi Rəsulun ağlına belə gəlmirdi. Lakin bir qədər sonra “səbəb şəklinin” ilk pikselləri onun beynində canlanacaqdı. Rəsul tərəddüd etmədən xəstənin çarpayısına yaxınlaşdı, stul üçün o yan-bu yana baxdı. Xanım (evin gəlini) elə bil Rəsulun istəyini göydə tutdu, dərhal çarpayının o biri yanındakı stulu ərinə ötürdü və Orxan da öz yerində stulu həkimin qarşısına qoydu. Rəsul oturan kimi, xəstəyə yaxşıca nəzər yetirdi. Yaşı yetmişi adlamış qoca qarı, Pikə xanım, çarpayıda gözü yumulu şəkildə uzanmışdı və əlavə hərəkətlər etmirdi. Bununla belə, onun ağır nəfəs aldığı hiss olunurdu. Hipoksiyanın (bədənin oksiqen çatışmamazlığı) ilk fazası artıq  öz sözünü demişdi. Qadının rənginin Madam Tüssonun mum heykəlləri rəngində olmasından , Rəsul qadının qan təzyiqinin çox aşağı olmasını yəqin etdi. İçəridə hava isti olsa da qadının üstünə ədyal salmışdılar, özünə də nədənsə, boz rəngli kişi vadalaskası geyindirmişdilər. Rəsul burada nəyinsə düz olmadığın hiss etdi. Bununla belə, qulağında səslənən və durmaq bilməyən yüksək gərginlikli cərəyanın verdiyi səs kimi , uğultu səsi onu fikrini tam cəmləməyə imkan vermirdi. Bu haqqda özlüyündə təzə gileylənmişdi ki, həmin səs birdən kəsildi və xarıcdən gələn səslər boğuq tondan real tona keçdi.Elə bil içindən ağır bir yük boşaldıldı. Özünü artıq gümrah hiss edən Rəsul, vadalaskanın çıxarılmasına göstəriş verəcəkdi ki,
· Arvad, ordan xanımçun da stul gətir.- deyə Orxan həyat yoldaşını qonaq otağına stul dalınca göndərdi.

Tibb bacısı ona tibb çantasındakı təzyiq ölçən aparatı uzatdı. Rəsul mexaniki tonometrin cırt-cırtlı bağlanğıcını xəstənin əlinə bağladı və felendeyskopu qulağına keçirməzdən əvvəl üzünü Orxana tərəf çevirib:

· Xəstə nədən sonra bu vəziyyətə düşüb?

· Heç bir balaca hirsdənmişdi, şəkəri qalxdı. Sonra dili qatdandı. Arvadım bir təhər dilini dala çıxarda bildi...anam qıc olanda yazığın əlini bərk dişdiyib...

Rəsul avtomatik olaraq Orxanın göstərişi ilə heç 20 yaşı olmaz xanımın əlinə baxdı. Əli sarğıda idi. Sarğı nazik qat olduğundan qanın bintdəki izlərini görmək olurdu. Dedilər ki, xəstənin şəkəri birdən qalxıb...Halbuki, Rəsul tam başqa faktorla üz-üzə idi. Təzyiqi ölçdükdə məlum oldu ki, qocanın ürək təzyiqi 20 mm təşkil edirdi. Bu isə kritik dərəcə idi. Rəsul Dilarəyə - tez ol, kafeyin hazırla- deyə göstəriş verdi. Dilarə işə başlayan kimi, Rəsul qocanın təzyiqini yenidən ölçdü. Artıq təzyiq 15 mm doğru getməkdə idi. Tez felendeyskopu qulağından çıxarıb ev sahibinə
· Pəncərələri açın..., bu vadalaskanı da çıxartmaq lazımdır... – Dilarəyə tərəf baxıb- xəstə preaqoniya vəziyyəti keçirir, bir az geciksək terminal fasilə başlayacaq.

Gəlin ərinə baxıb, ondan göstəriş almaq istəsə də, ərinin özünü itirdiyini görüb, yerindən qalxıb otağın pəncərələrini açdı. Rəsul bir daha vadalaskanı çıxartmağı tapşırdı. Gəlin utanırcasına başını aşağı salıb xəstənin əynindəki vadalaskanı çıxartmağa başladı. Bu soyundurma prosesi gedənə kimi Orxanın rəngi meyit rəngi almışdı. Rəsul isə gördüklərinə inana bilmirdi. Bu evdə sözün əsl mənasında cinayət işlənmişdi- başqasının həyatına qəsd. Qadının boğazından açıq aşkar tünd çəyrayı rəngdə zolaqlar və əl izləri görünürdü. Üstdəki zolaqlar daha aydın nəzərə çarpırdı. Rəsul yəqin etdi ki, əsas güc işarə və baş barmaqlarına düşdüyündən, bu hissədə sürtünmə effekti daha kəskin olmuşdu. Qanuna qalsa o, dərhal mühafizə orqanlarını hadisəylə bağlı xəbərdar etməli idi. Lakin onun təcrübəsində bu ilk belə hal olduğundan və qadının ağır faza ərəfəsində olmasından, həyəcan öz sözünü demişdi. Hadisənin hüquqi tərəfini unudub, öz tibbi vəzifə borcuna qurşandı. Pəncərələr artıq açıq olduğundan sərin yay meyi gərginliyi bir qədər azaldırdı. Tibb bacısı artıq kapsuladakı kafeini 2 qramlıq şprisə çəkmişdi. Şpisin ucuna iynəni keçirdi və porşenini xəfifcə yuxarı doğru itələdi ki, silindrdə hava qalmasın. Çıtma ilə iki dəfə iynəni silkələyib üzünü Rəsula tərəf çevirdi

· Doktor, kafein hazırdı...harasından vurum
Kafein adətən əzələaltına vurulan iynədir. Rəsul bilirdi ki, bu vəziyyətdə xəstəni çox tərpətmək olmaz, ona görə də, tibb bacısına xəstənin buduna dizindən təxminən 10-15 sm yuxarı hissəyə vurmağı tapşırdı. İynə dərini deşib keçəndə xəstə diksindi və yüngül vibrasiya verdi. Rəsul vaxt getməsin deyə, özü qalxıb digər dərmanı – mezatonu hazırladı ki, bu dərman xəstənin bronxlarını genişlədəcək və arterial təzyiqi qaldıracaqdı. Xəstənin ağır-ağır, burnu ilə deyil üstəlik də ağzı ilə tənəffüs almasından aydın olurdu ki, xəstənin daxili və xarici tənəffüs sistemində pozuntular var. Bəli bu dərman yerinə düşməli idi. Sprisi hazır vəziyyətə gətirən Rəsul , Dilarənin gözlədiyini gördü və tərəddüd etmədən şprisi ona ötürdü. Tibb bacısı çarpayının o biri tərəfinə keçdi, digər ayaqda paralel xətdə eyni hissəyə iynəni keçirdi. Qadın bu dəfə daha bərk diksindi. Artıq kliniki ölüm təhlükəsi aradan qalxmışdı. Rəsul buna sevindi. Pikə xanım (xəstə) arabir gözlərini açırdı və heç nə anlamadan yenidən göz qapaqlarını laqeydcəsinə örtürdü...belə ki, qan dövranın sürəti azaldığından beynin ayıq-sayıq insan üçün lazım olan fəaliyyəti normada deyildi. Rəsul arterial təzyiqin vəziyyətinə yenidən müəyyən etmək üçün bir-iki dəqiqə gözləməyin gərəkdiyini hiss etdi. Dilarə xanım hər şeyi başa düşüb stulda əyləşdi. Rəsul eyni hərəkəti təkrarladı.

· Arvad, həkimlərə çay gətir. Tez ol!

· Sağ olun!...Sizə bir sual verim?...

Orxanın sifətində elə bil Novruz bayramında uşaqların səsləri ilə yaşlıları cin atına mindirən “vzrıvpaket” partlamışdı,...rəngi yenidən ağardı. O, qorxdu ki, həkim indi boğulma məsələsini ortaya qoyacaq. Halbuki öz işindən qaneçilik hissi, bu kriminal məsələni onun beynində qeyri-iradi şəkildə vaciblik dərəcəsinə görə 10-cu, bəlkə də 100-cü sıraya yerləşdirmişdi. Rəsul heç bir cavab almadığını görüb davam etdi:
· Xəstə səhv etmirəmsə, sizin ananızdır...bəli...Xəstə bizim gəlişdən əvvəl sizə qəribə görünən hər hansı bir söz deməyib ki? Məsələn , sizdən saatı soruşub?
· Yox. Saatı soruşmayıb- deyə Orxan  lakonik cavab verdi. Əslinə qalanda anasının dediklərində qəribə olaraq yalnız dağlı Nazimin adını çəkməsi idi. Axı o, Nazimi haradan tanıya bilərdi. Halbuki Orxan, bu məqamı həkimlə bölüşmədi. Həkimin anasını boğmasına aid heç bir sual vermədiyinə sevinib, açıq-aşkar gülümsədi və-  həkim bəy, o mamentdə heç adamın saat yadına düşər. Prosta biraz sayığlayırdı. Anam özü detdom qızı olub. Babam onu laqerdə işləyəndə görüb...Görüb yetim qızdı...həmdə həyalı...Alıb oğluna, yəni atama. Allah ölənlərivizə rəhmət eləsin. İndi anam boğulanda başdıyıb sayıqlamağa. Mənnə bilim “ Papa səni gözdəyirdim”, “Bağışda yanında uzanmışam” və s. bunun kimi şeylər. Ancaq ki, anamı detdoma körpəlikdən atıblar...Atasının kim olduğunu bilməyib. Didiyinə görə atası bizi hələ birdəfə də baş çəkəcəy. Deyir bugün mütləq çimməliyəm.
Rəsulun tükləri ürpəşdi. Başqalarından fərqli olaraq o sayıqlama sözünə hamının yanaşdığı kimi yanaşmırdı. O, buna başqalarının görə bilmədiyi şeylərlə individ arasında yaranan ünsiyyəy kimi baxırdı. Artıq təcrübəsində belə hallarla tez-tez rastlaşmış Rəsul, vəziyyətin heç də ürək açan olmadığını bilib, qanı yenidən qaraldı.Ciddi səs tonu ilə.

· Deməli sabah atası yenidən gələcək...Dilarə təzyiqi yenidən ölçmək vaxtıdı.

 Ey Allahım məni səndən ayırma...Məni, Sənin cəmalından ayırma...Səni sevmək mənim dinim-imanım....İlahi, dini imandan ayırma...İlahi qulunu Səndən ayırma.-Allahım, Allah...- Hər  dəfə qaranlıq dünyanın anlaşılmaz halları, aqoniya ilə qarşılaşdıqda sanki bu sözlər onun qəlbindən qeyri-iradi şəkildə süzürdü... “Görəsən ölüm necə şeydir? Görəsən ölüm zamanı insan nə hisslər keçirir...DAXİLƏN...Zahiri hallarla Rəsul çoxdan tanış idi. Görəsən ölümün əsl məğzini bilmək ölümü anlamaq üçün doğrudanmı, ölümü dadmaq gərəkir?! Bütün diqqət mərkəzlərini yaran hal – ölüm...Bəs doğulmazdan əvvəl biz doğrudanmı ölmüş idik...Niyə doğuluşdan əvvəlki oluşumuz yaddımızda deyil... O hal yoxluq idi mi? Məgər həyat yaddaşla bağlıdır? Niyə biz unuduruq...Hər zaman unuduruq...
Təzyiq artıq normal vəziyyətinə qayıtmaqda idi. Ürək təzyiqi 40 mm təşkil edirdi. Bununla belə Rəsul xəstəyə sistem qoşulmasını lazım bildi. Sistem yavaş-yavaş xəstənin bədəninə yeriməyə başladı...

“Avtobusda əvvəlki kimi arxadakı oturacaqlardan birini tutur...Pəncərə tərəfdən...Avtobusda o qədər də çox sərnişin olmadığından o özünün diqqət mərkəzində olduğunu hiss edir...Bu onun həm ən çox sevdiyi həm də ən çox sevmədiyi halldır...Bir çox insanlar kimi o da diqqət mərkəzində olmaq istəyir...Lakin belə halın ona nə xeyri...Bu sadəcə insanın güzgüdəki əksinə bənzəyir...Sən onun qabağından çəkiləndə güzgünün əksi  də yoxa çıxır...Lap elə bil oldun diqqət mərkəzində...bəs bunun kulminasiyası nədir...Heç nə...Məhz bunu anlayanda onda frustrasiya baş verirdi...Lakin insan təbiətinə nə etmək olar...Bu paradoks onun həyatı boyu baş verib və yəqin ki baş verəcək də. Özündə nəzərləri hiss edib üzünü pəncərəyə tərəf çevirir...Yağış yağmasına baxmayaraq, dayanacaqda xeyli insan görmək olar...Qəribəsi ondadır ki, avtobus dayanacağında duranlar, avtobusun içində oturanlardan fərqli olaraq ona heç fikir vermirlər. O çəhrayı plaş və qara vilvet papaq geymiş kişi...o başı bağlı uzunboy qadın...o ovucunda qırmızı rezin top sıxan qıvrım saç, 7 -10 yaşlı qızcığaz...Hamsı eyni bucaq altında düz avtobusa doğru baxırdı və bir an belə monoton baxışlar dəyişmirdi...Sadəcə çox qəribə şəkildə yalnız avtobusa baxırdılar...Halbuki arada heç iki metr məsafə belə yox idi...Nəhayət motorun işə düşməsindən, Rəsul artıq avtobusun yerindən götürüldüyünü hiss etdi. Avtobus dayanacaqdan 5-6 metrə aralanmışdı ki, avtobusa tərəf qaçan bir cavan oğlan gördü...Oğlanın olduqca heybətli görünüşü var idi, üzünün bir yarısı qıp-qırmızı xal idi...Elə bil üzündə tava qızdırmışdılar...Rəsuldan başqa avtobusdakılardan onu heç kim görmürdü...Həmən gənc də yalnız Rəsula baxırdı...və aqqresiv şəkildə nəsə deyirdi...Rəsul deyilənləri başa düşməsə də gəncin niyyətinin nəyin bahasına olursa olsun avtobusa minmək idi. Lakin özündən asılı olmayaraq Rəsul sürücüyə “SAXLA” deyə bilmirdi. Üzü qırmızı gənc isə getdikcə hirslənir və sürəti artıraraq əli avtobusun küncünə çatacaq məsafəyə qədər adlayaraq bərkdən maşını yumruqlayır...Yenə də gözləri Rəsuldadır...Sürücü isə heç nə olmamış kimi yoluna davam edir. Rəsul artıq sürücünü haraylamaq istəyən anda birdən arxadan səs gəlir “Mıt-mıt-mıt-mıt...” Səs bitdikdən sonra tam qaranlıq düşür. Nə avtobusdan xaricdə olanlar, nə də avtobusun daxilində olanlar görünür. Tam qaranlıq və səssizlik...Səssizlik olsa da, ona tərəf nələrinsə hərəkət etdiyi dəhşətli şəkildə hiss olunurdu. Rəsul donub qalmışdı...Axı o nə edə bilərdi... “Mıt-mıt-mıt-mıt” səslər artan tonla hər tərəfi bürümüşdü. Budur başladı...Sürtünmələr....Arxadan Rəsulun saçlarına xəfifcə nəsə toxundu. Refleksin tələbi ilə dərhal başını aşağı əydi...Yerdən ayağlarına oturacağın altından nəsə dəydi...Ayaqlarını yığmaq istəyirdi ki, üzünə soyuq nəsə dəydi...elə bil sərinləndirici diş pastası idi...Sürtünən yer bərk soyuq verməyə başladı...Yenə saçlarından...əlindən....boynundan... Rəsul imkansızcasına çapalamağa başladı. Əlini qaranlıqlar içində oyan-buyana aparırdı...Birdən yenidən ətraf işıqlandı, gözü hələ qaranlıqdan işığa alışmadığından Rəsulun gözləri ağrıtmağa başladı...Bir neçə saniyədən sonra gözlərini açanda qarşısında həmin gəncin durduğunu gördü. Ətrafa göz gəzdirəndə gördüklərinə inanmadı...Tam başqa məkan idi...Nəhəng qonaq otağı təsiri bağışlayan bu yerin hər tərəfi damından tutmuş, mebelinədək hamsı qızılı rəngdə idi...Qırmızı üz oğlan gözlənilmədən qadın səsi ilə
· Doktur Orucov, doktor Orucov...

Rəsul gözlərini yavaş-yavaş açdı və bunların bir görüntü olduğunu anladı. Axı niyə hər dəfə o belə dəhşətli yuxular və görüntülərlə qarşı-qarşıya gəlir...
· Özünüzə gəlin, ...elə sistemi təzə qoşmuşdum ki...başdadın qəribə səslər çıxartmağa...-deyə Dilarə əsəbi şəkildə bildirdi.
· Məgər mən yuxuya getməmişdim?...
· Nə yuxu, Rəsul nə danışırsan….

Axı bu görüntülər 2-3 saniyə ərzində baş tuta bilməzdi...Deməli bu görüntüdə deyildi...Bəs nə idi?
Rəsul bir qədər özünə gəldikdən sonra ağ xalatın sağ cibindən balaca bir bloknotu çıxartdı və qeydlər aparmağa başladı. Xəstənin gözünün qabağında tanımadığı atası gəlir. Xəstə uşaqlar evində böyüyüb və atasının kim olduğunu bilməyib...Bununla belə, bu gün atası onun qonağı olub. Xəstə çox güman ki, hansısa şəxs tərəfindən boğulub və bu zaman dili qatlanıb, şok vəziyyətinə düşüb və tənəffüs sistemindəki pozuntular ucbatından preaqoniya fazasını adlayıb – Sonra özü üçün təsis etdiyi fərziyyəyə əsasən, xəstənin preaqoniya və ya aqoniya vəziyyətində hansı radikal və ya xəfif dəyişikliklərə məruz qaldığını müəyyənləşdirməyə çalışdı. Belə ki, o hesab edirdi ki,...daha doğrusu o, öz peşə təcrübəsindən və həvəskar müşahidələrindən əmin idi ki, aqoniya fazasının qısalığı və ya uzunluğu, iztirablar, bilavasitə xəstənin bu vaxta qədər etdiyi əməllərdən asılı idi. Şər tərəfin təmsilçiləri, məsələn qara maqiya ilə məşğul olan, sələm verən, oğurluq edən, altdan-altdan günah işləyən, zina edən, acizlərin zalimi olan kəslərin aqoniyası-yəni ölümünün son anları zamanı sifətləri tanınmaz hala gəlirdi. Əksər hallarda  sifət qara rəng alır, qırışların sayı artır və sifət boyunca yığılar, daha da kəskinləşir, gözlər bərəlir...bütün bunlar kompleks şəkildə ətrafdakılar üçün dəhşətli görüntüyə çevrilir. Elə bil insanın bu vaxta qədər zahirən biruzə etmədiyi daxili ləkələr Dorian Qreydəki kimi ölüm qorxusundan xəstənin üzünə dırmaşırdı. Dəhşət. Onlar elə eybəcər hala düşürdülər ki, Rəsul onların kimliyini bildiyi halda belə, tanıya bilmirdi. Bundan başqa belə adamlar, aqoniya ərəfəsində  dəhşətli səslər çıxarır və məzlum insanlara çevrilirdilər. Ölümün bu fazasını keçirələnlər qorxulu şeylər görməyə başlayırdılar...
Rəsul xəstənin üzünə diqqətlə baxdı; onun ikinci qrup insanlardan olduğunu güman etdi. Lakin bunu dəqiq demək qeyri-mümkün idi...Elə xəstələr də olurdu ki, ölümü ilə həyatı heç bir ziddiyət təşkil etmirdi...Xəstənin dalınca qorxulu naməlumlar deyil, “ata” obrazında nəsə gəlmişdi. Sabah yenidən gələcəyi isə yəqin ki ona verilmiş vaxt idi. Rəsul bir daha düşündüklərinin doğruluğuna əmin olmaq üçün gözlərini bloknotdan ayırıb xəstəyə yönəltdi ki, xəstənin artıq gözlərini açdığını gördü. Baxışları nəsə demək istəyirmiş kimi Rəsula doğru yönəlmişdi. Bir iki saniyədən sonra Pikə xanım başını bir qədər yuxarı verib alçaq səs tonu ilə 
· Oğlum, bir az yaxına gələ bilərsən, sənə sözüm var

Hamı mat-məəttəl qalmışdı. Görəsən tanımadığı həkimə nə demək istəyirdi. Rəsul özü də çaş-baş qalmışdı...həyacanlı idi. Artıq ikinci dəfə idi ki, ölən adamın onun qulağında deyiləcək sözü var idi. Özünə ürək-dirək verib xəstəyə tərəf əyildi. Orxan qorxdu ki, anası bütün olanları həkimə danışar.

· Oğlum bilirlər ki, sən bilirsən...- adi halda bu tapmaca ona heç bir şey bildirə bilməzdi...lakin elə bil indi əlavə bir qüvvə onun bəsirətini gücləndirmişdi. Belə başa düşdü ki, Rəsulun boğulmadan bu hala düşdüyünü bildiyini bilirlər... – Bildiyivi bildirmə - yenidən Rəsulun ağlına belə bir fikir nüfuz etdi ki, bu boğulma ilə bağlı məsələni hüquq mühafizə orqanlarına məruzə etmə. – Axı sabah mənim dalımca atam gələcəy...Məni sabah məsciddə yumalıdılar.-Rəsulun tükləri biz-biz durmuşdu-...Mən deyənləri elə balamsan...Hər şey necə olmalıdısa...elə də olucağ...
Rəsul xəstənin ünsiyyətə girdiyini görüb ona sual verməyə çalışdı. Həyəcanla.

· Xanım, mən başqalarından fərqli olaraq belə hallara sayıqlama kimi baxmıram,...inanıram. Digər tərəfdən mənə çox maraqlıdır. Atanız sizi deməyib ki hara aparacaq, onun görünüşü necədir, qocadır yoxsa cavan..Siz onu...---Rəsul əlinə hər zaman arzuladığı şey keçənlər kimi həyəcanla ardıcıl sual yağışını yağdırırdı ki, Pikə xanım (xəstə) onun sözlərini kəsdi.
· Sən indi bunları başa düşməzsən...Bunu ancaq hamı bir dəfə hiss edir...Sənin də vaxtın gələcəy...Bunu nə ertəliyə nə də tezdəşdirə bilərsən...Sual ondadı ki, sənin dalınca sənin yaxınların gələcəy yoxsa o qapının qırağında dayanan qara nəsə...-Rəsulun ürəyi boğazına gəldi, bununla belə avtomatik olaraq qapıya tərəf baxdı. Ətrafdakılar isə bu dialoqdan heç nə eşitmədikləri üçün yalnız mimikalardan nəsə çırpışdırmağa çalışırdılar. Önündə oturan Orxan həkimin qəflətən başını qapıya tərəf çevirdiyini görüb, özü də sirayətə məruz qalaraq, qapıya tərəf boylandı...Heç bir şeyin olmadığını görüb sakitləşdi lakin həkimin bu hərəkətinə təəcübləndi. Rəsul bloka daxil olarkən keçirdiyi ağırlıq hissini yenidən keçirməyə başladı...Elə bil onun ağırlıq qüvvəsi iki dəfə artmışdı, üstəlik də yerin cazibəsi iki dəfə güclənmişdi...Başqa cür bunu nəyəsə bənzətmək qeyri-mümkün idi.
· Balamsan...Mən sabah rahat getməy istiyirəm...Didiyim kimi elə...və yadda saxla...mən məçiddən çıxıceyəm amma o məciddə qalıcey... mən məçiddən çıxıceyəm amma o məciddə qalıcey...Sabah mənə nə söz verəcəyivi indidən bilirəm...Vədüvə əməl edərsən...

Pikə xanımın eyni cümlənin təmkinlə iki dəfə təkrarlaması o naməlum dünyadan nəsə işarə olduğunu göstərirdi...

· Xanım siz məsciddə qalacağ şeyin hal hazırda qapının ağzında duran qara naməlum olduğunu demək istəyirsiz?

· Oğlum onun məçiddə nəişi var...O naməlum bu evdə hələ çox olucey.

Xəstə yenidən gözlərini qapadı və bir neçə dəqiqədən sonra yuxuya getdi. Rəsul oturacaqda əvvəlki pozasını aldıqdan sonra...hamı ondan açıqlama gözləyirmiş kimi gözlərini ona zilləmişdi. Rəsul isə heç bir açıqlama  vermək fikrində belə deyildi. Onsuz da olanlara başqa bucaqdan baxacaqdılar. Nə mənası var idi. Sistemə baxdı və artıq məhlulun 90 faizinin bədənə getdiyini gördü. Sonra isə vaxt necə gəldi keçdi heç özü də bilmədi...İnsan fikirləşəndə heç vaxta fikir vermir...Bəli vaxt insanla pis zarafatlar edə bilər...Necə ki, yuxuya getdiyini düşündükdə, onun heç yarım dəqiqə belə həmin vəziyyətdə olmadığı məlum oldu. Xəstənin təzyiqini bir daha ölçüb, vəziyyətin normaya düşdüyünü görən  Rəsul tez-bazar lazımı retsepti yazdı və Dilarəyə getməyin vaxtı olduğuna işarə etdi. Son məsləhətlərini verib Dilarənin ardınca dəhlizə doğru addımladı. Dəhlizə çatdıqda ayaqqabılarını geyməyə başlamışdı ki, Orxanın onun cibinə pul basdığını gördü.
· Allah sizdən razı olsun, həkim. Çox sağol

Rəsul pulu cibindən çıxartdı və dəyərinə baxmadan dərhal onu geri qaytardı.

· Yaxşı olardı bu pula retseptdə göstərdiyim dərmanları alasız.

· Çox sağol, məllim...Heç sözüm yoxdu.---Bir qədər qabağa əyilib sakitcə Rəsulun qullağına pıçıldamağa başladı – Həkim məllim, anam sluçaynı sizə qızıl haqqında heç nə dimiyib ki?
Bu nə əclaf adamdı belə, anasını boğmağı bəs deyil hələ də hansısa qızıl barədə söhbət açır...Başqa yerdə, başqa zaman olsaydılar bəlkə də onun ənginə yaxşı irişdirərdi. Ama nə etmək olar...Onun xarakteri buna imkan vermir. Hiddətini cilovlaya bilməyib acı-acı “YOX” cavabı verdi.

Qapı bağlandı və Rəsul Dilarənin ardınca blokun pilləkanlarını düşməyə başladı. Onlar ambulansa tərəf irəlilədilər. Saat gecə ikinin yarısı idi. Binadan beş-altı metrə uzaqlaşmışdılar ki, tibb bacısı Dilarə bayaqdan bəri özündə saxladığı zəhəri bayıra buraxdı.

· Rəsul, yenə pul almadın. Özün bilirsən axı sonra bizdən yapışırlar. İtin ağzından çıxanı deyirlər bizə. Eh...Mən elə ona görə səninlə vızovlara getmək istəmirəm.

· Sən axı Hippokrat əmiyə and içmişdin---deyə Rəsul zarafatyana bildirdi---deyərsən ki, vəziyyətləri çox ağır idi, pul yox idi.

Artıq maşına minmişdilər ki, Dilarə üzünü ona çevirib sakit tonla

· Rəsul, məni bağışla...ancaq belə getsə səni bayra atacaqlar.

V

İnsomnia - Yuxusuzluq
14:30     Çərşənbə axşamı
X saylı poliklinika
Günəş Rəsulun düz təpəsinə vururdu. Başı gecə və səhər yuxusuzluğundan partlayırdısa, digər tərəfdən də günəş bunu ümumiyyətlə dözülməz edirdi. Yolun böyük hissəsini yenicə istifadəyə verilmiş 24 saylı avtobusda gəlsə belə, bu istidə başına kepka qoymadığına heyfslənirdi. Ümumiyyətlə o, yaşı bir qıdır az olmasa da, sport stilində geyinməyə üstünlük verirdi. Bundan heç kompleks yaşamırdı belə. Artıq poliklinikanın həyətinə daxil olmuşdu və səki ilə 30 metrə yaxın məsafəni binaya tərəf qət etmək məcburiyyətində idi. Rəsul təcili tibbi yardım maşınlarının durduğu yerə baxıb öz-özünə, “maqnit qasırğası” dedi. Belə ki, Rəsul və onun əməkdaşlarının Hidrometrologiya departamenti ilə heç bir əlaqəsi olmasa da, günəşdəki partlayışlardan doğan maqnit qasırğalı günləri asanlıqla müəyyən edə bilirdi. Belə ki, belə günlərdə çağırışlar çox olduğundan  stansiyanın 5 maşınından ən çoxu birini dayacaqda görmək mümkün idi. Bu dəfə Rəsul dayanacaqda ümumiyyətlə heç bir maşın görmədi. Əlbəttə baş həkimin və digər işçilərin şəxsi avtomobillərini çıxmaq şərtilə. Rəsul binanın insanı depressiyaya salan darıxdırıcı foyesinə daxil oldu. Sekyuriti Nazim həmişəki kimi qeydiyyat məntəqəsində stulun arxasında oturub qızlarından biri ilə telefon laqqırtısı aparırdı. Bir neçə dəfə elə qismət olmuşdu ki, (çox zaman bayırda yağış yağdığından sürücünü foyedə gözləyən zaman) Rəsul, onun ət-tökən söhbətlərini qulaq-ucu etmişdi. Sözün düzü, Rəsul elə güman edir ki, o, digər qızlarla da eyni şablon dialoqlar üzrə danışır. Rəsul məntəqənin şüşəsini ev açarları ilə döyəndə Nazim diksindi.
· Bir dəqiqə gözlə - deyə Nazim telefondakına səsləndi və dəstəyi üzü aşağı sağ çiyninə s. – Salam, Rəsul müəllim. Axı bu gün sənin smenin deyil. Nəsə baş verib? – kim bilir, Rəsulun qanlı gözlərini  və bir qədər şişmiş sifətini görüb ağlına nə gəlmişdi

· Salam. Sakitçiliydi?

· Maşallah bu gün kalan vızov var. Yay sezonu hər zaman bizə sərf edir.

Rəsulun onsuz da bu tip insandan zəhləsi gedirdi...Belə axmaq zarafata nə cavab verə bilərdi axı!? Hiddətini cilovlayaraq abu havanı ciddi şəklə salmaq üçün qalın səs tonu ilə.

· Hidayətovun (doktor Fuad) maşını görürəm. Elə belə gəlib, yoxsa ciddi nəsə baş verib?

· Xəbərim yoxdu. Smeni dəyişəndə artıq maşını burda idi...Bir dəki özün bilirsən də, biz qarolçular ikinci sort adam sayılırıq,...lap tutalım onu gördüm...Məgər o mənə nə üçün bu gün gəldiyini otçyot verəcəy...Qəribə insansan.
· Yaxşı, gedim görüm içəridə vəziyyət necədi- deyə Rəsul dəhlizə doğru irəlilədi və sola dönüb axırıncı otağa, dispetçerin oturduğu yerə istiqamət götürdü.

Rəsul qapını döymədən içəri daxil oldu. Bunun bir səbəbi var idi ki, o da Rəsulla hər iki dispetçer istər Aytən xanım istərsə də Nərminə xanımın isti münasibəti idi. 

Əslinə qalsa Aytən xanımın ona qarşı simpatiyası var idi...Və hər zaman gözləyirdi ki, haçansa Rəsul onu harasa dəvət edəcək...Rəsulun xoşuna gəlmək üçün istifadə etmədiyi qadın hoqqalarından qalmamışdı. Rəsulu bunu hiss etsə də, onu sadəcə bir rəfiqə kimi sevirdi...Və çalışırdı ki, Aytənə az ümid versin, onun növbəsi olanda çalışırdı bacardıqca az bu otağı ziyarət etsin.Və indi otağa girməmişdən əvvəl öz-özünə fikirləşirdi ki, görəsən bu gün hansının növbəsidir...O artıq bir həftə gərgin rejimdə işləyirdi...Dispetçerlə maraqlanmağa vaxtı olmurdu belə. İçəri girəndə dispetçerin Nərminə olduğuna çox sevindi...Artıq onun fikrlərinə əlavə fikirlər təzyiq etməyəcəkdi, fikirləri iş üzərində konsentrasiya etmək olardı.

· Salam...Nərminə xanımın bu gün vəziyyəti ?
34 yaşlı lakin hələ də subay Nərminə, qara çiyinlərə qədər uzunluqda saçlı..., həmişəki kimi konservativ geyim tərzini qoruyaraq uzun qara velvet yubka və tünd göy qısaqol köynək geyinmişdi...Rəsulun səsini eşidib, öz xəyallarından diksinərək ayrıldı və üzünü ona tərəf çevirdi.
· Bu gün sənin smenindi məgər?

· Yox. Bir məsələ var...Elə ona görə gəlmişəm. Bilmirəm necə deyim...Sənə yenə işim düşüb. – deyə tez cibindən qələm çıxartdı.- Ordan bir kağız ver...- yazmağa başladı. Yazdığını oxudu və sonradan nəyisə yenə əlavə etdi.- Bax bu kağızda ünvanı yazmışam...hələ üstəlik həmin ailənin soyadını da yazmışam. Səndən çox xahiş edirəm. İşdi şayəd, bu gün ərzində bu ünvandan və ya belə soyadlı (icazə ver xəstənin adını da yazım)-Rəsul cibindəki bloknotunu açıb səhifələdi-...Pikə Məmmədova... bu ünvandan hər hansı bir vızov gəlsə mənə xəbər elə. Yaxşı? Çox xahiş edirəm. Bütün günü yaxınlıqdayam...Bir şey olsa nömrəmə vızov at...Qlavraça görə də narahat olma, gedib onunla da danışacağam
· Yaxşısı budur əvvəl onunla danış. Sonra it sifətində olur, pul az çatanda...Sən də ki , özün bilirsən... Doktor Ömərov heç vaxt səni göndərməy istəmir.- Nərminə Rəsulun zavallı mimikasını görüb, fikrini dəyişdi.-...Yaxşı, bu dəfə necə deyirsən elə də olsun.Amma məni padvadit eləmə.
· Yaşa. Səndən yoxdu.

Otağın qapısı döyüldü və “Gəl” cavabını gözləmədən içəri uşaq sifətli olmasına ramən, bir səksən boylu, enlikürək bir gənc (əlbəttə ki o xalatda idi) daxil oldu. Gözündəki eynəyi vərdiş etdiyi qayda üzrə işarə barmağı burnu  ilə paralel şəkildə yuxarı doğru itələyib salamlaşdı.

· Salam...Ohh, kimləri görürəm. Akademik Rəsul müəllim – Fərhadın Rəsulla yaxın münasibətləri var idi. Rəsulun qeyri-adi maraq dairəsi ilə tanış idi və Rəsula, öz peşəkar müşahidələrində rast gəldiyi ekstraordinar halları olduğu kimi çatdırırdı. Fərhad Rəsuldan yaşca altı yaş kiçik olmasına baxmayaraq, Rəsul onu özündən böyük kimi qəbul edirdi.- Bu günki kimi heç yorulmamışdım. Getdiyimiz vızovda 18 yaşlı yeniyetmə qız suisidə niyyəti ilə affekt vəziyyətinə düşüb, evdəkilər də bunu saxlıya bilmirlər. Güzgünü sındırır, damarlarını kəsməy üçün şüşə qırığını götürəndə atası bir təhər qarşısını alır, sonra özünü pəncərədən  atmaq istəyir, tez bunun da öhdəsindən gələ bilirlər. Axırda bir dəqiqə boş buraxırlar qızı, o da stolda olan valeryanı götürüb içindəkiləri (təxminən 35 həb olardı içində) qarnına boşaltması bir neçə saniyə çəkib. Xoşbəxtlikdən həmən dəqiqə bizə zəng vurublar. Gebib mədəsini yuduq. Özümüzü tez çatdırdıq. Zəhərlənmə artıq ilk sözünü demişdi...lakin qız hələ də kaprizlərindən əl çəkmirdi. Nə bilim əşi. Bir təhər mədəsini yuduq. İndi atasını başa salıram ki, qızı müvəqqəti psixiotrik stasionara köçürmək lazımdı, deyir mümkün olan şey deyil. (Mənə evdəki pıçıltılardan, qızın qırıq-qırıq danışıqlarından belə başa düşdüm ki, qız özünü istədiyi oğlana görə zəhərləyib...Çox güman ki, hamilədir, valideynlərində mərhəmət atmosferi yaratmaq üçün özünə qəsd edib) Axır bir təhər kişini yola gətirdim ki, qızı ən azı bir ay Alla xanımın (psixoloq) yanına aparsınlar. Dəhşət qız hələ əlimi də cımcıqladı...Amma mənə elə gəlir ki bu əvvəlcədən qurulmuş əla tamaşa idi...- dediklərinin resepientlərdə hansı hisslər oyatdığını görmək üçün bir qədər fasilə etdi və içəridəkilərin sifət cizgilərini nəzərdən keçirdi. Görünür hələyə öz problemi kifayət edirdi, o ki, qaldı başqasınınkı. Hər halda bu Fərhadın subyektiv fikri idi. Sonra birdən ayılıbmış kimi Rəsula müraciət edərək- Doğrudan sən bu gün niyə gəlmisən. Gecə məgər işləməmisən?...Yaxşı gəlmisən...səninlə danışmaq istəyirdim.
· Onda, Nərminə xanımı gəl narahat etməyək. Nərminə xanım, dediklərimi unutmayın. Bir xəbər olsa bufetdəyik.

· Yaxşı...-deyə Nərminə qısa olaraq cavab verdi. Belə ki, o verdiyi qərarın aqibətinə görə narahat idi.

Rəsul və Fərhad otağı tərk edib, bufetə doğru istiqamət götürdülər.

· Doğrudan, sən bu gün niyə gəlmisən?

· Dünən aqoniya fazası ərəfəsində olan növbəti xəstə üstünə getmişdim. İnanmazsan...- onlar o qədər yavaş addımlayırdılar ki, bufetə çatana kimi Rəsul olanları lakonik şəkildə Fərhada çatdıra bilmişdi. Görünür Fərhadı da bu hadisə çox maraqlandırmışdı...- indi də gəldim ki, birdən bu gün yenə həmən ailədən vızov gəldi. Sənə deyirəm, o qoca mənə nə isə demək istəyirdi. Səhər cəmi 3-4 saat yata bildim. Onda dakı tez-tez bugünün fikrindən oyanırdım. Əgər dediyi kimi “bu gün atası qonaq gələcək”sə onda mütləq həmən ünvandan zəng olacaq. Ancaq bbu günü fikirləşirdim, necə edim ki, həmin vızova mən gedim...Gərək mütləq orda olam. Mütləq...Görəsən qoca nə demək istəyirdi. “Mən məsciddən çıxacağam amma o məsciddə qalacaq”
Bu iki kolleqa bufetə çatıb içəri girdilər. Elə içəri girən kimi, birinci Rüstəm kişini üzü divara durub, yeni plakat yapışdıran gördülər. O çox həvəslə yapışdırmağı bir yana televiziyada gedən xalq mahnılarından birini müğənni ilə birgə  zümzümə edirdi. Rəsulgil kişiylə salamlaşıb ona yaxınlaşdılar ki, görsünlər yapışdırdığı nədir. Sən demə kişi Avro-2008-in divar cədvəlini yapışdırırmış, amma artıq çox gecikib.
· Rüstəm kişi deyəsən biraz gecikmisən axı. Türkiyə artıq yarımfinaldadı sən, ancaq indi bunu yapışdırırsan. – deyə Fərhad bic-bic gülümsəyərək Rüstəmə müraciət etdi.
· Eh balası. Əsas odu ki, yapışdırıram. Gec-tez, nə fərqi var.

· Rüstəm kişi bizə bir çay təşkil edə bilərsən

· Gözüm üstə. Həmişəki kimi pesoçni pirojnayla. Eləmi?

· Elədir-deyə onlar kişinin işinə mane olmayıb bufet girəcəyindən ən uzaqda yerləşən masa arxasında əyləşdilər. Adəti üzrə Rəsul masanın qəndanının qapağını açıb içinə baxdı və - Rüstəm kişi, qənd də gətirərsən zəhmət olmasa.- deyə səsləndi

Fərhad söhbətə başladı:

· Keçən həftə əgər yadındadırsa bir xəstə haqqında sənə danışmışdım. Şağandan gələn vızov... Həmin o makler. Yadındadır?

· Hə, yadımdadı. Gözünün qabağına ağ paltarlı arvad gələn xəstəni deyirsən. Maraqlısı ondadır ki, əgər sən verdiyin diaqnoz düzdürsə, onda elə də ciddi bir fiziloji pozuntular yoxdur, bununla belə onu aparmağa gəlirlər. Ölümün hətta ilk fazasına girməmiş paranormal görüntülər görən ilk xəstədir ki, öz müşahidələr haqqında kitabçamda qeydə aldım. Əgər dediklərin doğrudursa...Həmən maklerin problemi nədə idi?
· Heç hava ilə bağlı bir az arterial təzyiqində oynamalar əmələ gəlmişdi. Məgər insanın əcəli çatanda mütləq gərəkdir ki, hər şey material təsirlərlə əlaqələndirirsən. Məgər insanın  əcəli çatanda mütləq gərəkdir ki, o anormal havanın və ya digər dəyişikliklərin təsirindən ölsün. O qədər insan var ki, yuxuda, namazda, çəmənlikdə heç bir psixoloji və ya fizioloji problemləri olmadan  dünyasını dəyişir. “Dünyasını dəyişir”. Bax bu söz birləşməsini babalarımız elə belə ortaya çıxarnayıblar ki. Biz özümüzü hər zaman keçmiş nəsillərdən ağıllı saydığımız üçün elə bu günə düşmüşük. Babalarımızdan bizə keçib ki, qulaqlar durduğu yerdə qızaranda, deməli, kimsə sənin haqqında söhbət edir. Və ya anasından uzaqda olan uşağın başına bir şey gələndə, ana bunu hiss edir. Axı biz niyə blutuz, infraredə inanırıq amma Allahın verdiyi bu cür nemətləri mövhumat hesab edirik.Məncə bu gözəgörünməz ünsiyyət vasitələri də zaman keçdikcə Rentqen şüası kimi kəşf olunacaq. Bunlar hamsı Böyük Yaradanın möcüzələridir...Əslində hər şey möcüzədir...Amma bir şey deyim insan elə nankordur ki, möcüzə adlandırdığı şey müntəzəm baş verdikdə buna materialist donu geyindirir. Məsələn, maddənin atomik strukturu kəşf olunanda alimlər yəqin ki, elektronun nüvə ətrafında durmadan dövr etməsini möcüzə sayırdılar. Buna öyrəşdikdən sonra isə, artıq – nə olsun, fırlanır da özü üçün, burda nə möcüzə var ki?- deyə düşünürlər. Elə bil elə belə də olmalıdır ki, həmişə fırlanmalıdır...Onu fırladan qüvvə haqqında heç fikirləşmək belə istəmirlər...Sən nəsə həmin makler haqqında danışırdın. Yenə nəsə maraqlı bir məlumatın var.
· Məlumat ondan ibarətdir ki, həmin adam dünən ölüb...Özüdə evdə yox.

· Bəs harda – deyə Rəsul bir az özünü qabağa verdi.

· Yenə də kişi ürək ağrısı ilə üzləşib. Səhər tezdən (keçən dəfəki kimi) başlayıb ki, ağ paltarlı arvad gəlib dalımca, qoymayın. Başlayıb çarpayıda vurnuxmağa. Yoldaşı ona yuxu dərmanı verib, bir təhər gedib yuxuya. Arvad uşaqları məktəbə yola saldıqdan sonra yenidən yatmağı qərara alıb. Gözlərini açıb ( təxminən 3 saat sonra) nə görsə yaxşıdır. Kişi belə ağır vəziyyətdə evdən çıxıb...
· Sonra

· Sonrası odur ki, kişinin meyitini elektriçka yolunda tapıblar. Qatar üstündən keçib kişini xəşil edib. Görənlər deyirlər ki, kişi ölüm anından bir neçə saniyə əvvəl qatarın yaxınlaşdığını görsə belə, buna heç fikir verməyib. Elə, “Yox, qoymayın...gəlir dalımca” deyə qatar yolunu keçmək istərkən kişini qatar vurub. Bir daha təkrarlayıram ki, şahidlərin dediklərinə görə kişi qatarın ona tərəf yaxınlaşdığını görüb, lakin aqoniya fazasında olan xəstələrin işığa reaksiya vermədiyi kimi, o da ölümdən qorxmayıb, onu təqib edəndən qorxub. Gör həmin görüntü necə vahiməli olub.Sayıqlamanın belə ağır nəticələr gətirdiyini heç ağlımdan keçirə bilməzdim. 

· Bilirəm ki, sən də buna sayıqlama kimi baxırsan. İnsana ölüm yatağında qəribə şeylərin görünməsi heç də, psixoloji və beyin fəaliyyətindəki pozuntularla bağlı deyil. Nadir hallarda görərsən ki, ölən adam hətta skeptik və ya “ratsional” olsa belə, onu aparmağa kimlərsə gəlməsin. Yəni adi insanın görə bilmədiyini ölüm qabağı xəstə görür. Özü də sənə bir şey deyim. Əgər bu deyilən sayıqlama, qarabasma yəni beyindəki pozuntulardan  əmələ gələn bir hal olsa idi, onda gərək bunlar  bədənin son müqaviməti zamanı – yəni aqoniya zamanı baş verə idi. Halbuki aqoniya zamanı insanın faktiki olaraq, canı bədəndən çıxdığından, insanın tənəffüs sisteminin normal fəaliyyəti pozulur,- insan paravoz kimi nəfəs almağa başlayır, hipoksiya baş verir. İnsanda oksiqen qıtlığı yaşandığından digər kompensator vasitələr işə düşür. Məsələn travmatik və ya daxili (güclü) qanaxmalar zamanı bədəndə oksiqen çatışmamazlığı yaşandığından oksiqeni insandakı karbohidrat ehtiyatları əvəz edir. Bədən solur. Son kompensator rolunda insanın piy qatı çıxış edir.Məhz buna görə insanda güclü arıqlama müşahidə olunur. Yenidən qayıdaq öz-əcəli ilə ölən xəstələrin aqoniya hallarına- yəni döyüş meydanında deyil, çarpayıda ölənlərə. Xəstə heç bir şeyə reaksiya vermir. Həmin vəziyyətdə insanın danışması hadisəsi baş vermir. Görüntülər pre-aqoniya zamanı və ya terminal fasilə zamanı meydana gələ bilər ki, insanın vəziyyəti bir qədər normaya yaxın olur. Beyindəki biotoklar zəifləsə də, hər halda beyin fəaliyyətini qoruyur.
· Yaxşı tutalım ki, görüntülər doğrudan da sən deyən kimi xəstəni aparmağa gəlib. Bəs o qədər olur ki, qızdırmadan və ya şokdan insan sayıqlamağa başlayır. Qeyri-adi şeylər görür. Lakin bütün bunlardan sonra ölmür, uzun müddət sonra vəfat edir.
· Bax bayaq demişdik, beyin fəaliyyətindəki pozuntulardan yaranan qarabasmalar. Mən bunu beynin aktiv olmayan neyronlarının işə düşməsi adlandırıram. Belə xəstə adi insanın görmədiyi qeybi görməyə başlayır. Elementar misal çəkim, məsələn insan günəşdən gələn infraqırmızı şüaları göndərmədiyi halda, hörümçək bunları görür. Ancaq Allah bilir hal hazırda bizim ətrafımızda nələr gəzir, nələr uçur. Ola bilər ki, ruhun bədəndən çıxma ərəfəsində də, insan beynində total dəyişikliklər baş verir, insan həqiqəti görməyə başlayır...Pərdələr aradan qalxır. Birdəki, Aristotel demişdi ki, biz mağarada yaşayan insanlar kimiyik,...elə ki, mağaradan çıxdıq...ətrafdakılara (həqiqətə) baxa bilmirik...Çünkü gözümüz və beynimiz hələ işığa alışmayıb...Müəyyən vaxt keçməlidir.

Söhbətin qızğın anında Rüstəm kişi, üstündə çaydan, iki armudu stəkan və dediyi kimi pesoçni pirojna olan podnusla oturduqları masaya yaxınlaşdı. Vəziyyətdən istifadə edib Fərhad bir qədər fikrə getdi ki, bir qədər praqmatik izzah tapa bilsin. Rüstəm kişi hər şeyi təşkil edib aralandı. Gedib oturdu televizorun yanında, çevirdi kanallardan birinə. Bir azdan xəbərlər başlamalı idi, ona görə də bir qədər televizorun səsini qaldırdı.
Rəsul çaydan bir qurtum alıb, Fərhadın kinayə dolu sifətinə baxdı. Görünür o, öz mövqeyinə sadiq nəsə eşələyib-tapmışdı.Fərhad...
· Bəs bunu necə izzah edərdin. Suisid meylli xəstələrin kənardan özünəqəsd əmrləri eşitməsi. Və ya (bu mənim öz fərziyyəmdi) Parafreniya – rusca desək “bred veliçiya”-dan əziyyət çəkən xəstələrə də sayıqlama şəklində, başqalarına qarşı cinayət işləmək əmrləri gəlir. Onda bunu necə başa düşək. – Rəsul Fərhadın ateist olduğunu bilirdi və artıq növbəti sualın da nə olacağını təxmin etmişdi.

· Gəldin çıxdın elə mənim demək istədiklərimin mərkəzinə. İş orasındadır ki, bu görüntülər və ya səslər şeytan vəsvəsəsi də ola bilər. Məsələ ondadır ki, insan özü necə insandır. Bu həyatdakı əməllərində xeyr və ya şər təzahürlər dominantdır...Nə biləsən axı..ay yazıq...Sən pis adamların can vermələrini görməmisən. Öləndə elə dəhşətli səslər çıxarırlar ki, adamın ürəyi boğazına gəlir. Sifətləri tanınmaz hala gəlir. Sən Oskar Uayldın Dorian Qreyin portreti əsərini oxumusan...Dorian Qrey çox pis yola düşür. Əvvəllər dostu olmuş Bezili öldürür. Lakin onun sifətində heç bir dəyişiklik baş vermir. Onun bütün pis əməlləri, yəni onun həqiqi siması həmən rəssamın çəkdiyi portretdə yer tapır. O, bu şəkli hamının gözündən uzaq yerdə gizlədir. Sonda davam edən hallara dözməyib şəkli bıçaqlayır. Bıçaqladığı şəkil həqiqi Dorian olduğundan, o bunu etməklə özünü bıçaqlamış olur və ölür. Şəkil isə ilk dəfə çəkildiyi görkəmi alır. Evdə olan xidmətçilər otağa girəndə, orada eybəcər bir kişi meyiti olduğunu görürlər. Onu tanımırlar...Bax məncə, pis insan can verəndə də, onun içindəki bütün , rus demişkən poroklar üzə çıxır. Cinayətə sövq edən imperativlərə gəldikdə isə...bu açıq aydın bir aksiomadır ki, pis niyyətli adamları hər zaman şər qüvvələr qoynuna alır...Yaxşı niyyətli insanla belə hal baş verə bilməz...Yaxşısı budur yoxlamaq üçün belə xəstələrin həyat yolu ilə maraqlan...Dediklərimin həqiqət olduğunu görəcəksən...
Sözünü təzə qurtarmışdı ki, mobil telefonuna zəng gəldi. Telefonun displeyinə baxanda dipetçer2 yazısının olduğunu gördü və dərhal yes düyməsini basdı.

· Eşidirəm, Nərminə...- oldu bu saat gəlirəm...dəqiq həmin evdəndi? Oldu...sağ ol.

Rəsul Fərhadla sağollaşıb tez-bazar dəhlizə sıçradı. Fərhad “Nə xəbər, bir az yavaş” deyə gilleyləndi. Rəsul bufeti tərk etsə də, nəsə fikirləşib qayıtdı, bufetin girəcəyində yenidən göründü. Rüstəm kişiyə müraciət edərək “Rüstəm kişi çayı mənim hesabıma yaz” dedi və bufeti birdəfəlik tərk etdi.
VI
Aqoniya – bədənin son müqaviməti
Rəsul yenə həmin mənzilə daxil olanda, qeyri-iradi şəkildə beynində, bu mənzil, bu ailə, bu xəstə qadınla bağlı assosativ kadrlar metamorfoz şəklində bir-birini əvəz etməyə başladı. Hələ üstəlik gecə də az yatmışdı. Özündən asılı olmayaraq yuxusuzluqdan və yorğunluqdan əmələ gələn tormozlanmalar şüur-altı fikirləri aktiv şəklə salırdı. Rəsul çox çətinlik çəkirdi. Hüquqi cəhətdən onun bu yarım-sayıq vəziyyətdə xəstənin həyatını risk altına almağa ixtiyarı yox idi. O, artıq yolda ikən, ambulansda xalatının sağ cibində hər zaman özü ilə gəzdirdiyi tempalqindən bir həb çıxarıb, boğazından keçirdi. Yaşıl rəngdə olub, həcmcə bəlkə altı valeryan dənəsinin bitişik diametrinə bərarbər bu həb aspirinə nisbətən daha effektiv və daha tez təsir göstərirdi. Bəxtindən bu dəfə qismətinə çoxdanışan sürücü Tofiq düşməmişdi, yoxsa ümumiyyətlə “yüyəni əldən buraxardı”.
Bloka daxil olanda əvvəlki kimi ağırlıq hissləri keçirməyə başladı...Halbuki bu ağırlıq digər ağrıları xüsusilə baş ağrısını və yuxusuzluğu sözün əsl mənasında öldürmüşdü. Əlbəttə ki, tempalqin 5 dəqiqəyə təsir göstərə bilməzdi...Bunun üçün ən azı 15 dəqiqə lazımdır...Deməli onu sıxan qüvvə elə qüvvətli idi ki, digər ağrıları müvəqqəti passiv hala gətirmişdi...Axı insanın fizioloqiyasına baxsaq doğrudan da elədir...Eyni vaxtda insanın iki yeri də ağrıya bilməz...Bunlardan biri aktiv digəri isə passiv olur...Söhbət ağrının güc əmsalından asılıdır...
Bu dəfə tibb bacısı zəhləsi getdiyi Günay idi. Atasının  nazirlikdəki dostunun hesabına bu yaxınlarda təcili yardım şöbəsinə işə düzələn bu sözün əsl mənasında sırtığ qızın 26 yaşı var idi. Saçlarına tünd sarı rəng qoyurdu, klassik geyim tərzinə üstünlük versə də, yubkası hər zaman dizdən ən azı 10 santım yuxarı olardı...bir yerdə (əsasən də kişilərin olduğu mühitdə) elə biədəb formada ayaqlarını ayaqlarının üstünə qoyurdu ki, bütün fikirlər və söhbətlər dağınıq hala gəlirdi...Digər xanım həkimlər və tibb bacılarının da ondan xoşu gəlmirdi...Ancaq bəziləri bunu onun qeyri vulqar davranışına görə edirdisə, digərləri ona qara paxıllıq edirdi...Belə ki, az bir müddətə evli və ya subay olmasından asılı olmayaraq istədiyi kişini yoldan çıxara bilirdi...Hətta elə olmuşdu ki, digər tibb bacısı Səbinə ilə mərcə girib, olduqca sakit təbiətli, iki uşaq atası həkim-kardioloq Məhərrəmovun otağına ürəyini yoxlamaq adı ilə gəlmiş və çıl-çılpaq soyunaraq yəni Moem demişkən “anasının onu doğduğu paltarda” onun üstünə atılmış və mərcində qalib gələrək kardioloqu da günah ocağına döndərmişdi. Kişi görən kimi özündən çıxan bu qızın gəzmədiyi həkim qalmamışdı...Tamahı isə hələ də səngimək bilmirdi...Vızovlara gedəndə də bir o qədər baş ağrısı olurdu. Xəstəyə iynə yeridən zaman və ya hazırlıq işləri görəndə elə naz-qəmzəli hərəkətlər edirdi ki, evdəki kişilərə xəstənin halını unutdururdu. Belə vızovların birində xəstənin oğlu ilə (arvadı yanında ola-ola) göz qaş hərəkətləri eləməyə başlamış, bundan xəbər tutan arvadı isə əsl dağlı olduğunu ( həmin xanım Kubinkadan idi) tumanı başında çəkərək şüvən qoparmış, xəstə yaddan çıxaraq Günayla saçyolduya başlamışdı... Bütün bunlarla belə o hələ bu yaxınlarda nişanlanmışdı belə...
Rəsul Günayı necə deyərlər “scum of society” yəni cəmiyyətin tullantısı hesab edirdi, və belələrin sayının artmasına çox heyfslənirdi...Artıq belə davranışlarda tapınmaq, cəmiyyət tərəfindən o qədər də tənqidlə üzləşmirdi...Bəli cəmiyyətin də deqredasiya prosesində olduğu açıq aydın idi.

Rəsulla Günay arasındakı münasibətlərə gəldikdə, hər ikisinin arasında soyuqluq və məsafə var idi. Amma maraqlısı ondadır ki, Günay bütün həkimlərə “sataşsada” Rəsula heç zaman cəhd belə etməmişdi...Elə bil nəsə ondan ehtiyat etməyə məcbur etdi...Rəsula kişi kimi heç simpatiyası yox idi belə...Bəli Rəsul onunla bir vızova gəldiyinə heyfslənirdi...Xarakteri bir yana, heç olmasa iş təcrübəsi və səriştəsi olsa idi, birtəhər keçinmək olardı. Amma nə etmək olardı ki,bunlardan heç biri Günayda yox idi. Bir şeyi də qeyd etmək lazımdır ki, Rəsul Günaydan xasiyyətinə görə zəhləsi gedirdi...belə isə onun çox gözəl qadın olduğunu dərk edirdi və şüur altı ona qarşı simpatiya bəsləyirdi. Adi halda isə yenə də ona nifrət edirdi. Kim bilir, bəlkə də bu nifrət bir maska idi. 
Dəhlizdə həkimi və tibb bacısını  Orxan qarşıladı. Onun simasında keçəndəfəki görüşlərindən tam fərqli sözlər yazılmışdı. “Onsuzda halım yoxdur.Mənə toxunma”. Orxanın məyusluğunun səbəbi aydın idi. Hələ də anasına vəsiyyət yazdıra bilməmişdi. Rəsul salamlaşıb, Günayla birgə Pikə xanımın uzandığı otağa baş götürdü. Bu dəfə maraqlı idi ki, içəri türkün sözü, halabalık idi. Qızları da ərləri ilə gəlmişdilər. Görünür onlarda vəsiyyətə görə təşrif buyurmuşdular. Ümid edirdilər ki, Pikə xanımdan nəsə onlara qaldı...Bunu üzlərindən oxumaq heç də çətin deyildi...Hamsı leşyeyən quş - kərkəs  təsiri bağışlayırdı. Rəsulun ağlına belə gəlmirdi ki, bu təşriflər vəsiyyətə görə deyil, mistik qızıl əhvalatına görə idi...Rəsulun bu nəslin qızıl macəralarından xəbəri yox idi. Hətta Orxan ondan anasının qızıl barədə nəsə söylədiyini soruşanda belə bu sözlərə əhəmiyyət verməmişdi. Rəsul otaqdakılara qısa nəzər saldıqdan sonra xəstənin çarpayısına yaxınlaşdı və ilk öncə  Pikə xanımın üzünə yarımdəqiqəlik diqqət çəkdi. Heç bir eybəcərlik əlaməti yox idi. Sadəcə qadının sifəti solmuşdu və elə bil başı ona ağırlıq edirmiş kimi qeyri adi pozalar alırdı. Üstəlik qadın paravoz kimi ağır-ağır nəfəs alırdı. Bədəni ilə çox hərəkət etməsə belə, tənəffüs sistemindəki pozuntulara görə, digər əzələləri də (o cümlədən boyun əzələləri) köməkçi qismində işə düşmüşdü. Qadın tez-tez gözünü açıb-bağlayırdı, və heç bir şeyə əhəmiyyət verməyirmiş kimi yalnız otağın girəcəyinə baxırdı. Elə bil dünən dediyi kimi atasının gəlməyini gözləyirdi.  Otaqdakı yekə divar saatının yerini dəyişib otağın girəcəyinin üstündən asmışdılar ki, Pikə xanım, (istədiyi kimi) saata rahat şəkildə baxa bilsin. Bəli, Rəsul ölümün qaçılmaz olduğunu yəqin etdi. Halbuki, öz vəzifə borcunu o, xəstənin ölüm-qalım ümidlərindən asılı olmayaraq, mütləq şəkildə yerinə yetirməli idi. Rəşad xoşu gəlmədiyi adamlara qeyri-yaxınlıq məsafəsini saxlamaq üçün “Siz” deyə müraciət edirdi. 

· Günay xanım, siz xəstənin təzyiqini ölçün. O vaxta qədər dərmanları hazırlayım- Rəsul ani olaraq fikirləşmədən verdiyi qərarı düşünməli oldu. Axı belə bir şeyi bu axmağa tapşırmaq olmaz. Yadındadır ki, bir dəfə onun laqeydliyi nəticəsində az qala bir xəstə o dünyaya gedəcəkdi,...yaxşı ki, şpritsə vaxtında fikir verə bilmişdi, yoxsa havanı xəstənin venalarına buraxacaqdı. Birdən indi də felendeyskopda tonometrin şlanqlarının bir-birinə sürtünməsindən yaranan səslərin döyüntü olduğunu iddia edər, deyər ki, xəstənin təzyiqi yüz otuz yetmişədi. Nə bilmək olar...- Günay xanım, gəl sən indidən kafeini, mezatonu hazırla, təzyiqi özüm ölçərəm.- başı yenə ağramağa başlamışdı.
· Yaxşı Rəsul- deyə günay minnət sahibi tək cavab verdi. Rəsul Günayın ona adı ilə müraciət etməsinə hiddətləndi, lakin yenə də bunu bildirmədi.
Rəsul təzyiqin yenidən normadan çox aşağı olduğunu görüb, keçən dəfəki iynə-dərmanı ən optimal variant hesab etdi. Lakin qadına nə qədər iynə vururdularsa vursunlar, təzyiq on-iyirmi millimetr artırdısa da, təxminən on dəqiqədən sonra yenidən həmin vəziyyətinə qayıdırdı. Nəhayət gözlənilən an gəldi. Növbəti dəfə gözünü açan zaman qapının ağzında nə isə görübmüş kimi, qadının gözünün baxdığı yerə nəzər saldılar, heç bir şey görməyib nəzərlərini yenidən Pikə xanıma qaytardılar. Pikə xanım artan lakin hələ də zəif səs tonu ilə “Gəldi, atam....gəldi.”- dedi və çətinliklə olsa belə bir qədər gülümsədi. Heç kimdən səs çıxmırdı. Ancaq o yan buyana və Pikə xanıma baxırdılar. Onların qorxmuş olduqları açıq-aşkar nəzərə çarpırdı. Günayın isə rəngi meyit rəngi almışdı. Key kimi durmuşdu. Çox güman ki, bu onun təcrübəsində ölüm qabağı paranormal hallarla üzləşdiyi ilk belə hal idi. Sonra Pikə xanım yenidən gözəgörünməz “ata” ilə dialoqa girdi.

· Mən artıq təmizəm, bu gün gediriy?

Pikə xanım gözünü bağladı. Təxminən iki dəqiqədən sonra yenidən gözlərini açıb atası gəlməzdən öncəki zəif halına qayıtmış şəkildə, ağır-ağır nəfəs almağa başladı. Üzünə Rəsula tərəf çevirdi
· Yaxın gəl – deyə müraciət etdi. Sonra aralarında iki-üç dəqiqəyə yaxın nə söhbət oldusa bir xəstə bilirdi bir də ki Rəsul. Əslində bu bir neçə saniyə içində də həll ola bilərdi...Səbəb ondan ibarət idi ki, xəstə ağır-ağır və intervallarla danışırdı.

Rəsulun üzündə cizgilərin dəyişkənliyi açıq-aşkar hiss olunurdu. Orxan isə əsəbindən partlamaq dərəcəsinə çatmaq üzrə idi. O, hələ hey qızıl haqqında fikirləşirdi, və vəsiyyət bir yana, atasının qır-qızıl əmanəti barədə ölümayağında belə Orxana heç bir şey deməməsi, hansısa bir həkimə nəisə pıçıldaması onda müxtəlif şübhələr və fərziyyələr oyadırdı. O hətta ən ağılasığmaz fikirlərə də əl uzatmaqdan çəkinmirdi. Belə ki, onun fikrincə Rəsul Pikə xanımın başqa kişidən gizli bir oğludur...Qızılların gizli yerini ona bildirəcək. Lakin belə axmaq fikrin reallıq ehtimalının çox aşağı olduğunu özü də dərk edirdi. Halbuki anası ilə həkim nə barədə söhbət aparmasını altıncı hiss vasitəsilə hiss edirdi. O bilirdi ki, artıq anasının sağlığının son anlarında evdəkilərə qızıl barəsində söhbət açmayacaqdı. Buna görə artıq məsələnin neqativ tərəflərini düşünürdü. “Qanı” sözün əsl mənasında getdikcə “qaralırdı”.
Pikə xanımın sözlərini qutardığını hiss edən Rəsul belini yenidən oturduğu masanın arxasına söykədi. Müəyyən pauzadan sonra, Pikə xanım yamının qulaqlarının tuta biləcəyi səsdə, “Vədivə əməl elə....Vədivə əməl elə”. Rəsulun qulağı birdən tutuldu, ətrafdakı səsləri boğuq şəkildə qəbul etməyə başladı, kiçik uğultu isə getdikcə artırdı...Ona baxıb elə hey nəsə deyirdilər, o isə yalnız key kimi gülümsəyirdi, heç nə eşitmədiyini deyə bilmirdi...Birdən yenidən həmən ağırlıq onu sıxmağa başladı, elə bil bədənini min əllər tutub aşağı-yuxarı dartırdı. Artan tonda onun haçansa eşitdiyi lakin dəqiq real həyatda eşitmədiyi, xüsusi səslər gəlməyə başladı....Mıt-mıt-mıt-mıt-mıt-mıt... Bu qeyri adi səs davam etdiyi halda, gözünün qabağına ildırımsürətli şəkildə görüntülər gəlməyə başladı, bu dəhşətli şəkillər gözünün qabağına o qədər tez və vahiməli şəkildə gəlirdi ki, onun detallarına diqqət yetirə bilmirdi, gözünün tutduğu şey yalnız qan və alov olurdu.
Bə bu dəyişən fonlarda bir eybəcər qarğa yavaş-yavaş (uça-uça deyil) gəzə-gəzə onun qabağına gəldi. Qanlı alovlu izzaholunmaz şəkillər dəyişsə də, qarğa hələ də yaxınlaşırdı. Tam yaxınlaşdıqdan sonra...Rəsula ətinə iynə kimi batan hadisə baş verdi...Qarğa olduqca dəhşətli bir yoğun insan səsi ilə , daha doğrusu, insan xoru ilə (burada bəlkə də yüzdən çox müxtəlif səsli insanın və ya məxluqun sinxron danışığı var idi) ilə “VƏDİVƏ ƏMƏL ELƏ” , “VƏDİVƏ ƏMƏL ELƏ”, “VƏDİVƏ ƏMƏL ELƏ” deyə bildirdi, düz Rəsulun üstünə sıçrayaraq sağ gözünü dimdiyini soxdu. Ağrıdan Rəsul qışqıra-qışqıra real həyata qayıtdı...Hamı xəstəni unudub ona baxırdı. Günayın ağzı açıq qalmışdı. Və heç kim izzah belə istəyəməyə ürək eləmirdi...
Pikə xanım yenidən ölümqabağı gözlərini açaraq Orxana---oğlum yaxın gəl... Orxan it sifətində özünü bir təhər yaxına getməyə məcbur edə bildi.

· Qızıllar bağda (Əncirlikdə) qara tut ağacının kötüyünə yaxın yerdə basdırılıb.- Orxan nəyi gözləyirdisə də, bunu ona yüz dəfə demiş olsaydılar belə, inanmazdı. Sevincindən gözləri işıldadı...Lakin bunu büruzə verməmək üçün ölümayağında olan anasına ramən, teatr göstərməyə başladı.

· Mama, qızıl nədi, bizə sən lazımsan, qorxma sənə heç nə olan deyil.- Rəsulun artıq özünə gəlmişdi və Orxanın belə sözlərlə kimi aldatmaq istəməsinə təəccüb etdi, axı dünən özü Rəsuldan qızıl barəsində eşidib-eşitmədiyini soruşmuşdu...Necə də murdar övladdır.

Pikə xanım yenidən, “Mən məsciddən çıxacağam amma o məsciddə qalacaq” dedi və gözlərini yumdu. Nəsə dodaq altı pıçıldamağa başladı. Deyəsən kəlmeyi-şəhadətini deyirdi. Rəsul öz həyat və peşə təcrübəsindən də bilirdi ki, ölüm qabağı kəlmeyi-şəhadətini deyənlər canlarını rahat tapşırırdılar.Pıçıltı kəsildi, gözlər yenidən yumuldu. Rəsul artıq xırıltı səsindən sonra Pikə xanımın nəfəs almadığını görüb tez yerindən qalxıb xəstəni ürək masajı etməyə başladı...bütün lazımı prosedurları yerinə yetirdi...lakin artıq hamsı formal xarakter daşıyırdı...Bunu Rəsul yaxşı bilirdi...Ölən geri qayıtmır...Rəsul qohumlara baxıb başını bulamaqla ah-nalə, ağlaşma başladı..Gəlini və qızları artistlik məharətlərini göstərməyə başladılar. Rəsul isə tez protokolu yazmağa başladı. O eyni zamanda ölünü morqa aparıb autopsiya etmək hədəsiylə camaatı pul tələsinə salan əclaf həkimlərdən fərqli olaraq, yerli adət-ənənələrə hörmət və riayyət etdiyi halda, meyitin yarılmaması üçün bütün formal sənəd işlərini yerindəcə təşkil etməyə başladı...yəqin heç ölənin “ruhu da incimədi”. Orxan isə içində gülümsəyirdi, sevincinin həddi hüdud yox idi...Yazıq axı nə biləydi ki, ağacın altında yalnız dörd-beş qızıl üzük, boyunbağ tapacaq...

Yasamal rayonu, Cavanşir küçəsi

Rəsulun 3 mərtəbəli həyət evi
· Deyirəm bəlkə daş-qaşla dolu qutunu da sataq, bu ən azı 350 min dollar edər...

· Yox hələ tezdi...Hamsını birdən olmaz.

· Rəsul...tərsliy eləmə...Sən axı mənə Leksus almağa söz vermişdin...Bu Reno mənlik deyil...Bu maşında lap poçt işçilərinə oxşuyuram...- Günay iş masasının (evdəki) arxasında oturan Rəsulun dizlərinə oturaraq, əlləri ilə boynuna sarıldı...Barmaqları  ilə zərif-zərif çənəsini, dodaqlarını sığallamağa başladı...solğun dodaqlarından öpdü...- Daha səndən başqa şey istəməyəcəyəm...söz verirəm...Həm də maşını sənə də lazım olacağ axı.

Artıq neçənci dəfə idi ki, təzəlikcə nişanlısına çevrilmiş Günay belə ehtiraslı vasitələrlə istədiyini ondan ala bilirdi. Günay səbirsizliklə ondan cavab gözləyirdi. Elə bil nəisə vacib bir şey bu cavabdan asılı idi.
· Bilirsən, biz çox pul xərcləyirik...Mən bilə bilə Mərdəkandan uzaq yerdə ev aldım ki, gözə dəymiyəm...Birdən birə işdən çıxmağım, yarım milyonluq ev almağım, bunlar hamsı məni tanıyanlarda şübhə oyada bilər...Bir az pullara qənaət etmək lazımdır...Kanadaya visalarımız düzələn kimi bütün kisəni satarıq,yır-yığış eliyib çıxarıq aradan. Sonra orda mən Pikə xanımın ailəsindən də uzaq olaram,...- bir qədər fasilə etdi, ağzını büzüb- öz ailəmdən də...Qoy bizim nigah haqqında nə deyirlər desinlər. Mən səni sevirəm. Bilmirəm əvvəl niyə bunu özümdən belə gizlədirdim...- Rəsulun ailəsi bu qız haqqında heç də yaxşı məlumatlar əldə etməmişdilər...Ona görə valideynləri bu qızla münasibətləri kəsməyi ondan tələb etdilər...Rəsul isə “atadan,anadan yar şirin olar” deyib, hətta qızla nişanlandı belə,...qızın valideynləri pulgir olduğundan oğlanın kimliyi ilə heç maraqlanmadı belə...həm də belə qızı kor və kardan başqa kim ala bilərdi axı. Rəsul elə Günayın gözəlləyindən kar və kora çevrilmişdi, beynindən onunla bağlı bütün pis xatirələri iradi şəkildə silmişdi. Hətta o Günayın məhz bu mülkiyyətə görə onunla birgə olmasına belə gözlərini yummuşdu. Nəticədə valideynləri ilə uzun dava-dalaşdan sonra yollarını ayıran Rəsul artıq həmən kisədən xeyli qır-qızıl, daş-qaş sataraq, külli miqdarda vəsait əldə etdi, Yasamalda 3 mərtəbəli 8 sot torpaq sahəsi olan həyət evi aldı. Hələ evli olmamalarına ramən, Günayla bir yerdə yaşamağa başladılar...

Dizlərində uzanmış Günayı öpmək istəyəndə Günay sifətini tez çevirdi, onu itələyərək tez döşəməyə düşdü.

· Sən nə simic adamsan...Bəs sən indidən mənə baxmırsansa, xaricdə səninlə necə yaşayım...Gic başıma, gərəy doktor Abbasovla münasibətlərimi davam etdirəydim...Kim bilir bəlkə biz artıq evlənmişdikdə...Günay Rəsulun “oxu Axillanın dabanına batırdığını” yaxşı bilirdi. Rəsulun sifəti qanla doldu...Lakin yenə də heç nə demədi, Günay onu hörümçək toruna düşmüş şikar kimi paralizə etmişdi.Günay yataq otağına yollanaraq.- Mən gedirəm Məsmə gilə, bu gün bəlkə gəlmədim.- Günayın səsi nədənsə həyacanlı səslənirdi...Elə bil bu cümlələri dünəndən əzbərləmişdi...Lakin əsas məqama çatanda yenə də özünü itirmişdi...Sözləri pətələyə-pətələyə deyirdi. Artıq yataq otağına çatanda, məsafənin uzaq olmasına baxmayaraq, uca-səslə,- Birdəki qapını döyəndə özün aç, mən artıq bezmişəm bütün zənglərə, qapılara özüm cavab verməkdən-
Günayın bugünki hərəkətləri onun gəmisini yerindən oynatmışdısa, son sözləri onu tamam çaşqınlığa qurşadı...Bu nə sarsaqlayır görəsən, axı bu qapını bura köçəndən bəlkə heç on dəfə döyməyiblər. Bir dəkə bunun məsələyə nə aidiyyatı var...Boş verib, bütün bu fikirləri başından elədi...Yenidən gələcək planlar haqqında xəyallamağa başladı. “Birinci (Kanadada) Rəşidlə əlaqə saxlayaram, o artıq on ildir ki, orda maşın biznesi ilə məşğuldur. Deyərəm ki, yaşxı pulum var, hansı işə başlamaq olar, hansı sahəyə girişək...- “Dinq-donq”, “dinq-donq”...qapının zəngi idi. Maraqlıdır, səhər saat on birdə kimin burda nəişi var, bütün fantaziyasını işə salsa da heç biri onu qane etmirdi...Birdən özü-özünə---Əşi, yəqin göyərti zad satandı...Mən dəki bayaqdan...- Şap-şaplarını geyib evin həyətinə çıxdı. Yavaş-yavaş həyətin darvazasına doğru irəlilədi...Bu anda isə Günay pəncərədən səbirsizliklə nəisə gözləyirmiş kimi, onu güdürdü...Nəhayət darvazaya çatdı, çəftəni sağa çəkdi, qapının dəstəsini aşağı doğru əydi, qapının açıldığını görüb özünə tərəf çəkdi...Qapıda qara papaqlı, bığlı bir adamı görməsiylə ürəyində bir ani soyuqluq hiss etməsi bir oldu. Həmin adamın Pikə xanımın oğlu Orxan olduğunu artıq bilsə də, həmən soyuqluq əlini həmən yerə aparmağa məcbur etdi...Həmən yerdə nəisə maye şəklində əlinə sürtündü, biz da aşağı gedəndə möhkəm bir şeydə əli dirəndi, artıq aşağı düşmədi...artıq buna özü baxmalı idi...Gözləri ilə baxanda artıq ölümcül ağrı öz sözünü deməyə başladı,...bu onun ürəyinə batırılmış bıçaq idi. Rəsul yavaş-yavaş şoka düşdüyünü hiss etdi, müvazinətini itirməyə başladı...düz ürəyinə dirənmiş və arxadanda iki-üç santim bayıra çıxmış şef bıçağı onun nəfəs almasına imkan vermirdi.
· Oğraş...sən məni aldatdın...Bizim halal qızıllarımızı özüvə gətirdin...Oğraş – deyə bıçağı ildırımsürətilə ürəyindən çıxarıb onu həyətin içinə itələdi, qapını arxadan bağladı. Rəsulun bayaq huşunu itirdisə, bıçağın sürətlə ürəyindən çıxarılması elə bil bütün sinirlərini oyatdı, gözləri bərəldi və ağzından qanla öskürdü.  Yuxarı boylandı, Günayın pəncərədən gülümsədiyini görüb..- Günay, tez ol düş aşağı,...hamsını yığmısan sa gəl gedəy...-stiril əlcəkləri əlindən çıxardı...Rəsulun can verməyinə böyük həvəslə baxmağa başladı...- Hə həkim məllim, ölən adamlardan xoşun gəlirdi, indi özün dad ölümü...- Günay aşağı düşən kimi, ilk öncə Rəsula baxdı...Olanlara adi əhəmiyyət verib, Orxana yaxınlaşdı, əlləri ilə boynundan tutub onu öpməyə başladı.

· Mənim artıq Türkiyəyə biletim hazırdı...bütün sənədləri də dünən hazırlamışam...Yaxşı ki, vaxtında işini gördün...Taksi tutub gedirəm ayraporta ...Səni Belekdə Exselsior otelində gözləyirəm...Orda 23 nömrəli otağı branirovka eləmişəm...Burdan elə çıxarsan heç kim görməsin
· Bəs qızılların yerini mənə deməliydin,...nəqədərini xərcləmisiz?

· Hələ heç 20 faizini xərcləməmişik- cibindən açar çıxarıb Orxana uzatdı...-  Zamin banka gedərsən, orda 35 nömrəli boksdan pulları götürərsən...nəğd 120 min var...hələ 300 minlik çek də var...Kisədəkilərin yarsını artıq dəyişməyə vaxt tapmışdı, bu tülkü... Brilliant, firuzə, yaqut parçaları isə artıq dünən özüm şəhərin bütün zərgərlərində dəyişməyə vaxt tapdım...  Bu da bir 50 min elədi...Qalanların yerini sənə deyə bilmərəm...Gəl Türkiyəyə, orada bizə əlimizdəki pullar hələ ki bəs eləyər. Bir neçə il keçər vətandaşlıq alandan sonra, qalanlarının dalınca gələrik.

· Sənin özündə nə qədər pul var?

· 85 minlik çek və 7 min nəğd manat – Hər ikisi Rəsula baxdılar, artıq keçindiyinə əmin olub, gülümsədilər...Yenidən dodaqları birləşdi. Bir müddət sonra Günay dediyi kimi sakit-sakit həyətdən çıxdı, taksi tutub yollandı hava limanına, Orxan isə işini tamamlamalı olduğundan köhnə, qanlı rezin əlcəkləri cibinə qoyub yeni əlcək paketini sol cibindən çıxarıb, cırdı və əllərinə keçirdi. Rəsulun ölüb-ölmədiyini yoxlamaq məqsədilə işarə barmağını şah damarına dirədi...Nəbzin olmadığına əmin olandan sonra...meyiti həyətlə sürüyüb, evin zirzəmisinə apardı...Günay ona iki gün bundan əvvəl bildirmişdi ki, evin zirzəmisinin içində, müxtəlif şeyləri saxlamaq üçün gözə dəyməyən daha bir dərin zirzəmi var..qapısı döşəmədə olduğundan ala-qaranlıqda nəzərə çarpmır. Üstəlik üstünə bir nimdaş palazdan salsan onu ən böyük stajlı müstəntiq də tapa bilməz...Orxan bu zirzəminin taxta qapısının çəftəsindən tutdu və qapını açdı, içəridən dəhşət nəmişlik iyi gəlirdi...Elə bil bu qapaq illərdi açılmırdı. Meyiti heyvan tək zirzəmidən aşağı buraxdı, qapını bağlayıb əvvəl qan izlərini yox etmək üçün yarım verdrə quru torpaq doldurdu, zirzəmiyə gətirib, ətrafa səpələdi və süpürgə ilə hər yerə yaymağa başladı...Qan ləkələri dərhal yox oldu...yalnız bir qədər qaraltı cizgiləri qalmışdı.  Bir iki dəfə süpürgə vurduqdan sonra isə tam yoxa çıxdı...bayırdakı çarhovuzun yanına gedib üst başını təmizləməy başladı...Yenidən həyətə göz gəzdirib...hər şeyi detalları ilə diqqət yoxladı...O gərək müstəntiqlərə heç xırda işarə də qoymamalı idi...Bu qəsdə Günayla o qədər diqqətlə hazırlaşmış, o dərəcə planlamışdılar ki hətta Orxan darvazaya çatanda ayaq izləri buraxmamaq üçün hər iki çəkməsini hər tərəfdən salafanla  dolamağı da unutmamışdı... Bəli işin plana uyğun gedişinə söz ola bilməzdi...Özündən razı şəkildə yerə tüfürdü, və həyəti tərk etdi...Axı nə biləydi ki, sağ cibinə qoyduğu qanlı əlcək hovuzun yanında üst-başını təmizləyərkən cibindən hovuzun yanındakı iki kubikin arasına düşüb...
Rəsul isə artıq hər şeyi qaranlıqlar içində görürdü. Birdən yenidən tam sükunət çökdü...ağrı tam getdi, bədəndə tam sağlamcasına əvvəlki kimi fəaliyyət gedirdi...yenidən elə bil projetkor işığı ilə tam qaranlıqda uzaqdan gələn silueti işıqlandırırdılar... Yaxınlaşdıqca Rəsulu vahimə bürüyürdü...bütün vücudu ilə titrəyirdi...Həyatında belə dəhşətli hiss keçirməmişdi...Əvvəllər belə olanda (dəhşətli yuxular görərkən ) sağ əlinin işarə barmağı ilə ətini bərk cımcıqlayırdı və oyanırdı...İndi isə bədən əzaları ona tabe deyildi...Pikə xanımın sözlərin onun qullaqlarında elə hey səslənirdi... “...həmən qara şey...həmən qara şey”... Bəli yaxınlaşan həmən qara şey idi... O o dərəcədə görünməmiş bir şey idi ki, Rəsul onun nə olduğunu dərk etməsi bir yana, onu gördüklərindən və eşitdiklərindən heç bir şeyə bənzədə bilmirdi...Yalnız son dərəcə qorxurdu. “Beş yüz əlli beş”. O yalnız bunu eşitdi, qara şeyin sürətlə ona doğru qaçdığını görüb, ağzını tam açıb uşaq kimi inildəməyə başladı. 
VIII 

pArAdOkS – yenidən pre-aqoniya

Naməlum vaxt

Naməlum yer

· Aaaaa.....yoxx.....aaaa....qoymayın...- qara nəməlum onu qəflətən buraxdı və əks istiqamətdə qaçaraq qaranlıqda yoxa çıxdı.

Tədricən ətraf işıqlanmağa başladı. Lakin bu işıqlanma qeyri-təbii görünürdü...Belə işıqlanma nə çöldə nə də yaşayış yerlərində olurdu. İçəri məkanın işıqlanması açıq sarı rəngdə idi. Uzanmış vəziyyətdə olduğundan  başı ancaq yerləşdiyi yerin tavanını görürdü. O da ki, yarım açıq gözlə. Gözlərini tam açmağa hələ gücü yox idi...Elə hey təkrarlayırdı – qızılın qalanları qalıb, istifadə eləmərəm...söz verirəm...qaytararam söz verirəm...- Bir neçə dəqiqədən sonra gözü tam açılanda tavanda qeyri adi şeylər görməyə başladı...Belə şey o birinci dəfə idi ki, görürdü. Təxminən altı qadın, olduqca qədim geyimlərilə, yerdə uzanmış, gözləri yumulu, yəqin ki, ölmüş, bir saqqalı, uzun saç, yarı çılpaq kişinin yanında ağlaşırdılar. Arxa fonda isə digər  dolu, yaşı altmışı keçmiş kişi də var idi. O bu ağlaşma mənzərəsini seyr edirdi. Qadınların ah-nalələri sakitdə olsa, adi qulaqla eşidilirdi...Birdən bu mənzərə yox oldu...yenidən qara fon yarandı...digər bir mənzərə meydana çıxdı...Rəsul artıq tavandakının böyük ekran olduğunu başa düşüb, harada olduğunu aydınlaşdırmağa başladı...Özünü çox ağır hiss edirdi...Elə bil çəkisi iki dəfə artmışdı.Əllərini qaldırıb baxanda dəhşətə gəldi...Əllərinin diametri əvvəlkindən çox böyük idi...Həm də tükləri ağ-appaq olmuşdu...Biləyinə yaxın yerdə iri bir xal ləkəsi var idi...Rəsul əvvəl qorxsa da sonradan bunun işıq effektinə görə belə göründüyünü güman etdi...Əynində  çox nazik kimano stilində olan xalat var idi ki, Rəsul xalatın onu qızdırdığını hiss edirdi...Rəsul xəstəxanada yerləşdiyini artıq yəqin etmişdi...Lakin bu Bakıda olsa idi o başını kəsməyə hazır idi. Qapının açılması ilə işıqlandırma sisteminin normal işıq tonuna  keçməsi bir oldu...Artıq əllərinin doğrudanda öz əllərinə bənzəmədiyini, qoca bir şəxsin əli olduğunu gözləri ilə gördü...Bu an sarı xalatlı və kalpaklı həkimlər, və yəqin ki tibb bacıları da içəri girmişdilər... Rəsul qışqırmağa başladı.
· Mənə neyləmisiz...neyləmisiz mənə....Ay Allah mənim günahım nə idi axı...- deyə körpə uşaq tək ağlamağa başladı...Yəqin etdiyi tibb bacılarından ikisi, (üzlərində maska olduğundan yaşlarını ayırd etmək çətin idi) ona sarıldı. Birincisi başına sığal çəkərək --- 

· Baba—baba...dedi- Rəsul dərin bir şoka düşdü...Bəlkə mən bıçaqlanan gün komaya düşmüşəm, yalnız indi oyanmışam...Bəs axı Günay hamilə deyildi...Bu nəvələr hardan çıxdı...

· Baba, biz hep yanındayız...Senin uyanmağını özlüyorduk...- Rəsul burada nəisə anlaşılmamazlıq olduğunu güman etdi...Deməli bunlar türkdülər məni baba- yəni ata hesab edirlər...Yəqin xəstləri səhv salıblar. Nazik tonla. Bu an digər iki həkim, (kişi) öz aralarında pıçıldaşmağa başladılar.

· Xanım mən Sizi tanımıram...Yəqin ki, atanızı səhv salmısız...Mən Azəriyəm, türk deyiləm...-Rəsul cavab almaq üçün həmən qızın gözlərinə baxdı...Nədənsə o key kimi durub qalmışdı, ətrafdakılara da göz gəzdirdi...hamı lal-dinməz ona heyrətlə baxırdılar...Rəsul dialoq zamanı yaranan fasilələrə nifrət edərdi...Ona görə də, söhbətinə davam etdi.

· Mənim adım Rəsul Orucovdur...Həkiməm...oy, siz türklər buna doktor deyirsiz, mən doktoram, yəqin ki, məni kiməsə oxşatmısız...-birdən öz özünə dedi “ bəlkə heç bu sarsağlar bizim Azəri türkçəsini anlamırlar”- ola bilər beni kimese benzetmisiz.

Kişi həkimlərdən biri otağı dərhal tərk etdi. Digər həkim isə çarpayının yanında əyləşmiş qadınların arxasına keçdi...Bəli yenə də Rəsul səhv etmişdi...Bu həkim deyildi, onun da bu ailəyə aidiyyatı var idi. Birdən digər bir qadın ağlaya-ağlaya,

· Bayhan, neden bizlerle böyle yapıyorsun...Niçin bizi korkutuyorsun...Böyle aşahlık olma, bizleri beyenmiyorsan, sadece söyle, burada “ben Azeriyim” tiatrosu kurma...Sen nerden böyle güzel Azerice konuşuyorsun...-deyə göz yaşlarını sildi gülümsəyərək, maskasını aşağı saldı...Bəli qadın yaşlı olmasına ramən olduqca gözlə qalmışdı, yəqin ki qızın anası idi və Rəsulla səhv saldıqları xəstənin həyat yoldaşı...Cavan qız yenidən  Rəsulun başına sığal çəkərək, 
· Babam biziyle alay ediyor...görmüyormusun...- Rəsul artıq tanımadığı bir adamın onun göz-başını əlləmələrindən tənə gələrək qızın əlini itələdi

· Xanım qız, mən sizə dedim axı. Mən Rəsulam, Bayhan-Mayhan deyiləm...Bakıda Buzovna qəsəbəsində Samir Əliyev 3 ünvanında yaşayıram....Yaşım...bax yaşımı dəqiq bilmirəm. Doktor bəydən soruşmaq lazımdır, çox güman ki, mən komada çox qalmışam...Ay Allah, kaş bu yuxu olaydı, mən necə də qocayam- deyə yenidən barmaqlarını üzündə və qoca qollarında gəzdirməyə başladı... Birdən, bayaqdan bəri sadəcə müşahidəci ampulası seçmiş, xanımların arxasındakı cavan oğlan həyacanla

· Bayhan bey, beni de mi tanımıyorsuz? Sizin kızınızın kocasıyım, Orhan bey... Yıllardır sizinle eyni şirketde çalışıyorum... HAYTEÇ TURKEY...dijital kurqular, nano ve sayber cihazlar...Siz şirketin en iyi nano mühendisisiz...Bayhan Çetin
· Cavan oğlan siz nə danışırsız...Mən heç personal kompyuter işlədə bilmirəm...Bir az Windowsdan və ofis proqramlarından başım çıxır...-gülümsəyərək- Mən həkiməm təcili yardım---eh onsuzda başa düşməyəcksiz---hə yadıma düşdü—acil yardımda çalışıyorum. Məni bıçaqlamışdılar...Sonra bilmədim necə oldu, gözümü açdım gördüm burdayam...Yeri gəlmişkən bu xəstəxana, hmm..., hospital nerededir?- Cavan oğlan aqressiv şəkildə

·  Biz hastahane sözünü anlıyoruz...Hospital ingilizce seslenir... Siz hastanede diyil, İzmir  Solar  spadasız- spa bir nev sanatorium...Size solar vitamin C  seanslarına celb etmişdik...Bu yaşda böyle her yılbaşı yapılması gerekir. 2020 den beri siz yalnız iki kez yapmısız...Şimdiyse iki bin iyirmi yedidir.—Rəsulun gözləri kəlləsinə çıxdı
· İki min iyirmi yeddinci il...Siz nə danışırsız...Həkim bəy, həkim bəy...Bəs bura xəstəxana deyilsə mən burda nə gəzirəm...aqressiv şəkildə---doktor beyi çağırın tez olun,... doktor, doktor, doktor deyə bağırmağa başladı və yenidən huşu özündən getdi.

***          ***         ***

- Bayhan bəy, biz Sizin beyninizi rentqen şüasından keçirdikdən sonra müəyyən şeylər üzə çıxdı ki, Sizin belə davranışınızı və yaddaş pozuntularınızı özü-özlüyündə izzah edir...Hmm...Bilmirəm heç necə başlayım...Bilirsiz...Biz sizin beyninizdə yeddidən çox soxulcan şəkilli parazit aşkar etdik...Msəlum oldu ki, bu parazitlər, sizin beyninizə hardasa beş ay bundan əvvəl düşüb...Bəxtiniz onda gətirib ki, bu parazitlər, tez və kütləvi artan parazitlərdən deyil...Lakin nəticələr də qənaətbəxş deyil...Çox təəsüf edirəm, amma Sizin həmən parazitlər sizin beyninizin müxtəlif yerdən ümumilikdə 15 faizini yeyiblər...- qarşısındakının simasındakı effekti görmək üçün bir qədər fasilə etdi...

- On beş faiz---bəs mən niyə iflic olmamışam- deyə Rəsul və ya Bayhan həyəcanla bildirdi.

- Dediyim kimi, parazitlər müxtəlif yerlərdən yeyiblər, sizin əksər motor funksyalarınız sabit olaraq qalıb, bircə cinsi orqanınızdan başqa,...özünüz başa düşdüz də, ereksiyayla problem olacaq,.

- Onsuz da bu yaşda yəqin ki, artıq lazım olmayacaq da- deyə kinayə ilə xəstə bildirdi.

- Digər tərəfdən isə əsas zərbə sizin yaddaş neyronlarınıza toxunub, belə ki, Sizin Bayhan Çətin kimi həyat dövrünüzdəki yaddaş ardıcıllığını tam şəkildə pozublar...yəni təsəvvür edin ki, sizin yaddaş yeni il yolkalarının ətrafına salınan zəncirvarı, müxtəlif rəng çalarlı, lampalardır ki, bayram gecəsi yandırırlar. Bilirsiz ki, bu lampalardan hər hansı birində pozuntu əmələ gəlsə, digər lampalar da işləməyəcək...Bax sizin Bayhan Çətin kimi də yaddaşınızdakı ardıcıllıq pozulub, beyniniz alternativ yaddaş kimi digər yaddaş hüceyrələrindən, məsələn yəqin ki, nə vaxtsa kitabda oxuduğunuz, və ya eşitdiyiniz, və ya tanış olduğunuz şey haqqında beyninizdə ardıcıl assosassiyalar proqramlaşdırıb, və alternativ yaddaş neyronları ortaya çıxıb...Biz yəqin edirik ki, həmin özünüzü onun kimi təqdim etdiyiniz Rəsul Orucov belə yalançı yaddaşlardandır...Ola bilər ki, heç Rəsul Orucov yaddaşa eyni vaxtda daxil olmayıb, məsələn Rəsul ayrı yaddaş neyronundan Orucov isə ayrı yaddaş neyronundan keçə bilər...Keçən ay müqəddəs Ramazan ayı idi, yəqin ki, Orucov assosasiyasını beyninizdə avtomatik olaraq yaratmızıs,Rəsula gəldikdə isə bu ay dini olduğundan, o cümlədən Allahın əmri, Allah rəsulunun deyimi ilə təyin olunduğundan bu iki informasiyanı birləşdirmisiz...Nəticədə Rəsul Orucov yaranıb, -ov familyasına gəldikdə isə, yəqin ki, bir ay əvvəl Azərbaycan haqqında çox fikirləşmisiz...Bir dəki axı sizin Rəsul adlı oğlunuz da var –həkim Yılmaz özündən razı şəkildə monoloqunu qurtardı, xəstənin reaksiyasını gözlədi...Əslində o, məsələnin ən pis tərəfini Bayhana çatdırmamışdı...Belə ki, cərahiyyə əməliyyatı belə, həmən qurtları beynindən uzaqlaşdırsalar belə, o bir aydan çox yaşaya bilməzdi...Bunu artıq Bayhanın ailə üzvlərinə bildirmişdi...və ona görə onlardan tələb etmişdi ki, xəstəni həyatını və ailə üzvlərini tanımadığına görə çox qınamasınlar. Bayhan isə hey başına bulayır və dilinin altında, nəisə təkrarlayırdı... “Bəs aqoniya, beş yüz əlli beş, məscid” bunlar hamsı ...” , “ Yox ola bilməz, mən Rəsulam, həkim, yaşım...əşi yaş vacib deyil,...X saylı poliklinikada Mərdəkanda işləyirəm”, “Buzovnada yaşayıram”. Həkim Yılmaz artıq onun nə dediklərini qulaqucu eşitdikdən sonra yenidən müdaxilə etdi.
- “Hə, yeri gəlmişkən, dediyiniz kimi, Buzovna Samir Əliyev 3 ünvanını yoxladıq. Hal-hazırda orada Məsimovlar ailəsi qalır... Aybəniz Məsimova,- nənə, Anar Məsimov ata, (arvadın oğlu), və həyat yoldaşı Gülnarə Məsimova...hələ uşaqları yoxdur...- Bayhan həkimin sözünü kəsdi

- Həkim axı siz bu dərəcədə axmaq ola bilməzsiz...Mənə 2008-ci ildə və ondan qabaq orada kimin yaşadığı lazımdır...

- Bir az səbriniz olsa idi...artıq mətləbə çatırdım...İş orasındadır ki, Məsimovlar ailəsi 1946-cı ildən bu evdə yaşayırlar...Anar Məsimovun atası da evin tək uşağı olub, ona görə elə bu evdə yaşayıblar...Ətrafdakı evləri və hətta sizin guya işlədiyiniz X saylı poliklinikanı da yoxladıq,

- Mərdəkandakı?

- Bəli Bakı şəhəri Mərdəkan qəsəbəsi,...maraqlısı odur ki, belə bir poliklinika həqiqətən də var...yəqin havaxtsa bu barədə eşitmişdiz...Nəisə. Bu poliklinika 2012-dən bəri öz fəaliyyətini dayandırıb, bina isə ümumiyyətlə yerlə yeksan edilib, çünki Mərdəkan, Şüvəlan, Şağan artıq qapalı turizm şəhərləridir...Burada yaşayış yoxdur...yalnız turistlər qalır, birdə işçilər...2008-də isə orada işləmiş həkimlərdən, tibb bacılarından bəzilərinə sorğu göndərildi...Onların hamsı Rəsul adlı bir həkimin bu poliklinikada heç zaman işləmədiyini bildirdi.

- Onlardan hansınınsa adını bilirsiz, doktor? (qəribədir, bir vaxt başqaları ona belə deyə müraciət edərdi...yəni bunlar hamsı bir ayın fantaziyası idi...Yox ola bilməz)

- Təəssüf ki, yox işçilərin adını bilmək üçün Səhiyyə Nazirliyindən xüsusi yazılı icazə sayb-pası alınmalıdır.

- Sayb-pas nədir belə?- deyə Bayhan təəccüblə soruşdu. Həkim Yılmaz gülümsəyərək

- Maraqlıdır ki, nanotexnoloqiya və kib-elektronika sizin sahəniz ola ola məndən soruşursunuz...Bu Nazirliklərin ayeronet vasitəsilə müəyyən statistik və məxfi informasiyalar əldə edə bilmək üçün buraxdığı pasquard kodlu elektron kartlardır...

- Nəisə, adları bilmədən heç nəyi dəqiq demək olmaz...Elə işçilər var idi ki, mən heç onları tanımırdım, yalnız reviziyyalar, nazirlikdən yoxlamalar olanda xəstəxanaya təşrif buyururdular...Bir növ formal işçilər...Belələri yalnız maaş alır, işləmir...Çox güman siz belə həkimlərə calaşmısız... – gicgahını barmaqları ilə ovuşduraraq, gözlərini yumdu...bir qədər fikrə daldı- Bəlkə belə edək, ...ay da...Pikə xanımın soyadı necə idi, hə tapdım, Nəbiyev, oğlu da Orxan Nəbiyev, Mərdəkan qəsəbəsi Əvhədi küçəsi on iki drob iki  mənzil üç...Bir bu məlumata sorğu verin...- həkim heç də təəcüblənməyərək...- Elə indi gözünüzün qabağında bunların hamsının fantaziya olduğunu sizə göstərərəm...Beş yüz əlli beş reabilitasiya mərkəzi Türkiyənin ayeronetlə təmin olunmuş ilk xəstəxanasıdır...Bayhan eşitdiklərinə inanmırdı...deməli 555 beş buna işarə idi...Halbuki dinməyib həkimdən nəticəni gözlədi...Həkim qarşıda olan iri ekrana baxaraq:
- Ayeronet 13 A, bizə, Bayhan bəyin dediyi ünvanı tap...deməyi ilə kompyuterin cavabı bir oldu. Qalın qadın səsi,
- Tapılan nəticə- bir. Hal hazırda yaşayır Orxan Nəbiyev -55 yaş, biznesmen , oğlu Ayxan Nəbiyev-19 yaş, tələbə, qızı Aynur Nəbiyeva- 16 yaş şagird, - ətraflı məlumat üçün, zəhmət olmasa həmin adları dəqiq vurğulayın...

- Həkim, detallar lazım deyil...Mən deyən düz çıxdı...Orxan Pikə xanımın oğludur, mənim son xəstəmin,---bəs bunu necə izzah edərsiz...

- Xahiş edirəm, Bayhan bəy vəziyyəti qəlizləşdirməyin, öz kimliyinizlə barışın, bunlar təsadüfdən də ola bilər, yaddaşın insanla etdiyi “zarafatdanda”...Əgər siz Rəsulsuzsa onda özünüzə belə bir sual verin ki, mən başqasının bədənində nə gəzirəm...Bayhan Çətinin bədənində...
- Lənət olsun...Elə bu mənim özümə də maraqlıdır...-birdən başından tutan qəflət ağrı onu huşsuz vəziyyətdə yerə sərdi...

***          ***          ***

Bu dəfə aqoniya Bayhanı o dünyaya yola salmağa hazırlaşırdı...Çarpayının ətrafında qızı və həyat yoldaşından əlavə, yeni bir gənc sima dayanmışdı...Bu atasının halından xəbər tutaraq dərhal Nyu-Yorkdan birinci hava reysi ilə özünü “555” reabilitasiya mərkəzinə çatdıran Bayhan bəyin istəkli oğlu idi. Gələn kimi tez çarpayıda halsız vəziyyətdə uzanmış atasının əllərindən tutdu.Ovuşdurmağa başladı.
· Ata gəlmişəm...

Bayhan digərlərindən fərqli olaraq bu Rəsul adlı oğlunu gözləyirdi...Lakin qarşılaşacağı həqiqətin bu qədər acı olacağını gözləmirdi...Onun qarşısında elə bil güzgü durmuşdu. O öz əksini, özünü, Rəsulu görürdü...Oğlu o özü idi...Deyəsən yavaş-yavaş həkim Yılmazın dedikləri onun ağlına batırdı...Bəs bir aya bu otuz illik həyatı necə keçmək olar...Bunlar bir ayda necə baş verə bilərdi...Lakin yenə də özündən asılı olmayan hisslər, onun gördükləri, eşitdikləri, ona gələn səslər, ölənin vəsiyyəti barədə, deyilənlərin həqiqət olduğunu təlqin edirdi...Halsız vəziyyətdə
· Rəsul, bağışla ki, yaddaşım yaxşı deyil, sən nə işləyirsən...

· Olan şeydi ata...mən hələ işləmirəm, Nyu-Yorkda Nyu Cersi Tibb kollecində oxuyuram...artıq dördüncü ildir...Transplantatsiya şöbəsində...Sən həmişə istəyirdin ki, mən həkim olum- ana söhbətə qoşuldu

· Bayhan, yəni bizim gecəylə onu hava limanına necə yola saldığımız yaddında deyil...Əvvəl verdiyin qərara peşman olmuşdun...ABŞ-ın cənub ştatlarında vətəndaş müharibəsi başlamışdı...Sonra isə məni də hər şeyin yaxşı olacağına inandırdın...

· Xeyr...Doğrudan da yadımda deyil...Mən bilirəm ki, ömrümə çox az qalıb...artıq mənim dalımca da gəlirlər...Pikə xanım necə də düz demişdi...gərək özün öləsən ki bunu hiss edəsən, bu insana yalnız bir dəfə qismət olur...Filmlər, əsərlər, oyunlar, bunu heç bir zaman olduğu kimi təsvir edə bilməz...Bəli...bəxtimdən mənim də dalımca həmən qara naməlum gəlməyib,...yəqin ki, Bayhan Sərvət kimi o qədər də pis adam olmamışam...- birdən Bayhan üzünü qızına və həyat yoldaşına tərəf çevirərək...Məni bağışlayın ancaq, mən Rəsulla təklikdə danışmaq istərdim...Mənim son, vəsiyyətimi yalnız o başa düşər, çünki o, mənəm...mən oyam...- ana və qız bir-birlərinə anlaşılmaz şəkildə baxdılar...və- biz qapının arxasında gözləyərik deyə palatanı tərk etdilər...Bayhan Rəsulu yaxına çağırdı...elə bil kimsə onları eşidə bilərdi...Bir vaxt Pikə xanımın ölüm zamanı onun qulaqlarına dediklərini, o, Rəsula, oğluna bildirdi...və həmən göstərişi verdi “vədinə əməl elə”... “hər şeyi bilirlər”, “vədivə əməl elə”... “o məsciddə qalmalıdır”- deyə sözlərini tez-tez vurğuladı...Bayhanın özünə maraqlı idi ki, görəsən Pikə xanım ona bu sözləri deməyibsə, bütün keçmiş həyatı onun bir aylıq fantaziyası olubsa, onda bu sözləri ona kim deyib və hal hazırda o niyə bu sözləri oğlu Rəsula deməli idi...Yəqin bütün bu fövqəltəbii tapşırıqlar ona deyil oğul Rəsula çatmalı idi...Oğlunun söz verdiyini görüb, çox sevindi rahat şəkildə gözlərini yumdu....Onun qulaqlarının artıq alışdığı trans səslər yenidən ortaya çıxdı...Mıt-mıt-mıt-mıt-mıt...Bayhan artıq həmin anın gəldiyini anladı...

IX
MƏSCİD
3 həftə sonra

Əzizbəyov rayonu, XXX kəndinin məscidi

Metropol mehmanxanasında yerləşmiş Rəsul, günün ikinci yarısını şəhəri gəzməylə keçirməyi qərara aldı...Azərbaycanda heç vaxt olmasa da, bu dövlət barədə azdan-çoxdan məlumatı var idi. Milliyətcə də buranın əhalisinə yaxın olduğunu bilirdi. Milli bulvarı gəzəndən sonra Laxmacuna girib aclığını aradan qaldırdı...Gəzintisi zamanı insanlarla ünsiyyət qursa belə onun fikirləri yalnız sabah ki günü ehtiva edirdi...Elə bil sabah onun həyatının əsas imtahanı baş tutacaqdı. Atası Bayhan Servetin ölümündən əvvəl bunu sadəcə bir əhd xatirinə olan səyahət kimi baxırdı...Lakin atasının cibindən çıxan bloknot, onu gecələr yatmağa qoymurdu...Orada atasının ölən xəstələr üzərində apardığı müşahidələr, o hansısa poliklinikadakı işçilərin adları və telefon nömrələri, və yalnız 2008-ci il tarixli qeydlər yer alırdı...Qol həqiqətən də atasının idi...Lakin bu qədər şeyi atası bir ayın içində necə edə bilərdi...Axı o ikili həyat sürmürdü...Bunu bacısının həyat yoldaşı, atası ilə yeddi ilə yaxın eyni şirkətdə çalışmış Orxan da təsdiq edə bilərdi. Bununla belə, Rəsul buna heç bir məntiqi açıqlama tapa bilmirdi...Sadəcə olaraq ona tapşırılan məsələnin vacibliyini dərk edirdi...
Sabahı gün mehmanxanadan elə vaxtda çıxdı ki, günorta namazının vaxtına düşsün...Belə ki, Rəsul məscidin imamı ilə danışmalı idi. Nədənsə taksiyə minmədi, ona avtobusla getmək maraqlı idi...Bəlkə də bu vərdiş idi...Nyu-Yorkda o nadir hallarda taksi tutardı ki, sonradan bu əməlinə peşman olub uzun müddət taksiyə minməzdi.

Məscidin kəndin şosesindən  bir qədər aralı olması, Rəsulu şır-ha-şır yağışda, qalan yolu piyada getməyə vadar etdi. Onun gözündə bu məscidi başqa gördüyü məscidlərdən fərqləndirən cəhət, bir qədər yığcam formada olması və gümbəzinin yaşıl deyil, göy rəngdə olması idi. Məscidə girməmişdən əvvəl məscidin çölündə üstüörtülü xüsusi məkanda dəstamazını aldı. İçəri Salam-aleykum deyə girdi...Artıq camaat namazı qılınmışdı...Yalnız ətrafda beş-altı nəfərin ayrı-ayrı vaxtlarda namaz qıldığını görürdü...Məscidin ən yuxarı başında isə yaşı altmışı keçmiş, qozbel bir axund sallağı oturub dodaqaltı Quran oxuyurdu...arxası Rəsula olduğundan onun simasını görə bilmədi...Rəsul ilk öncə günortanın fərz namazını qılmağa qərara aldı...Namazını qurtardıqdan sonra yenidən imama tərəf baxdı...o hələ də Quranı oxuyurdu. Rəsul belə şəraitdə axunda müraciət etməyin yersiz olduğunu başa düşürdü...Ona görə əyləşib axundun qurtarmağını gözlədi. Nəhayət bir neçə dəqiqədən sonra, imam ovuclarını qabağı verib başını yuxarı qaldırdı və son duasını etməyə başladı. Artıq camaat dağılmışdı. İmam son duadan sonra Müqəddəs Kitabı bağladı. Rəsul fürsətdən istifadə edərək imam Asifə yaxınlaşdı. İmamın yaşının çox olmasına ramən olduqca nurani sifəti var. Hətta sifətindəki saysız, alnı boyunca sərasər yayılmış çopurlar və qırışlar belə onun ümumi aurasına xələl qatmırdı...Rəsul salam verib, imamla söhbətə başladı
· Mənim adım Rəsuldur...Türkiyədən dünən gəlmişəm...Bilmirəm necə deyim...bir ölənin vəsiyyətiylə burdayam.

· Xoş gəlmisən oğlum...

· Bilirəm bu axmaqlıq kimi görünə bilər...Axı bu lap çoxdan olub...amma bundan başqa məsələyə aydınlıq gətirmək üçün vasitə yoxdur...Siz yəqin ki, Pikə xanımı tanıyırdız...Cəmil kişinin həyat yoldaşı. Təxminən iyirmi il bundan əvvəl rəhmətə gedib- Rəsul sualını bitirdikdən sonra həyəcanla imamın sifətinə baxdı...O, imamın əks cavab  və ya çarpaz-sual verəcəyini gözləyirdi...İmam bir qədər fikrə daldı...sağ əli ilə uzun saqqalını aşağıya doğru sığalladı...Elə bil nə cavab verəcəyini bilmirdi də...Lakin onun iç dünyasındakı dəyişikliklər onun simasından açıq aşkar sezilirdi...Onun qaşları tez-tez yuxarı qalxır,ağzı bir qədər büzülürdü...Nəhayət uzun fasilədən sonra axund...

· Mən bilirdim ki, ölməmişdən əvvəl bunu gözlərimə görəcəyəm...Səni iyirmi ildir ki, gözləyirəm...Gəl dalımca.-deyə qalxdı və məscidin çıxışına doğru irəlilədi. Birlikdə məscidin binasından çıxdılar, həyətə düşdülər...dəstamaz alınan yerin arxasında, yerə düşən pilləkanlar var idi...Yəqin ki məscidin zirzəmisi idi...Axund cibindən portativ fanar çıxararaq yandırdı, və aşağı düşdü...Rəsul da arxasıycan...
· Bəs siz mənim kim olduğumu, Pikə xanıma nə aidiyyatım olduğunu soruşmuyacaqsız?

· Sənin kim olduğun artıq məlumdur. Mənim bu sualı verməyə, rəhmətliyin tapşırığı ilə ixtiyarım yoxdur. Mənə dedi ki, ondan başqa əmanətin harada olduğunu yalnız bir adam bilə bilər. Həmən adam qərib adam olacaq...Və onu da tapşırdı ki, sorğu-sual aparma, elə ki, mənim adımı çəkdi, əmanətin yerini ona göstər.- Rəsul az qala bayılacaqdı...hadisələrin belə gedişini o heç ağlına belə gətirə bilməzdi. Allahanı şükür edib bir təhər müvazinətini qorudu...
· Siz bilirsiniz əmanət nədən ibarətdir.

· Əstafullah. Mən əmanətə xəyanət edə bilmərəm. Əslinə qalsa mən ümumiyyətlə onu öhdəmə götürməməli idim. Ancaq neyləyim, yaxın adam idi, yox deməyə dilim gəlmədi...Neçə dəfə olub ki, özümü güc-bəla ilə saxlaya bilmişəm, nəfsim mənə kisələrin içində nə olduğuna baxmağa çağırırdı...Allaha şükür bir təhər nəfsimi öldürə bildim...Budur çatdıq, icazə verin, lazımı açarı tapım.

Zirzəminin qaranlıq otaqlarından biri idi...Qapını açanda içəridən dəhşət nəmişlik iyi gəlirdi...Otağın  ortasında ala qaranlıqda bir təhər lampanı tapdı...onu burub işığı yandırdı. Gözlərinin qaranlıqdan sonra belə gur işığa alışması üçün bir qədər gözləməli oldu...Nəyisə yadın salırdı...Birdən yadına düşübmüş kimi, divarın küncünə tərəf yaxınlaşdı, yerdəki cümə namazı zamanı məscidin həyətində yerə sərilən xalçaları bir qədər aralı itələdi. Aşağıya daha bir qapı var idi...Qapının çəftəsini özünə tərəf dartdı...Xeyr bu zirzəmi deyildi...Sadəcə yarım metr hündürlüyündə olan, nəisə gizlətmək üçün kiçik bir sahə idi...Rəsul yaxınlaşdı...İçəri otağın işığı aydın düşdüyündən, əl fanarına ehtiyac olmadı...Orada iki ağzı dolu un kisəsi var idi...Kisələrdən birini açanda Rəsulun gözlədiyi kimi içi qızıl sikkələrlə dolu idi. İmam Asif mömin insan kimi içindəki şeytana qalib gəlsə də, gözlərinə inana bilmirdi. Axı bu qədər qızıl Pikə xanıma hardan...Rəsul isə içində dəyişikliklər getdiyini hiss etdi...Beyninə qəribə fikirlər xəyallar gəldi...Guya o bu pulla ABŞ-da özünün ömrü boyu arzuladığı şəxsi baytarlıq xəstəxanasını tikdirir...Özünə Fici adalarında bunqalo tutur...Evlənir...Bəlkə qızıldan bir ikisini özümə gətirim...Yox...Axı niyə bu yəqin ki mənə halaldı...Yox...Yox...Yox...Rəsul bir qədər özünə gəlib dərindən nəfəs aldı...
· Bunlar hamsı məscidə çatacaq...Mən artıq mənə tapşırılan işi gördüm.
· Məscidə?

· Hər halda belə istəyiblər, “həmən şey məsciddə qalsın”

· Bəs onda bunun dalınca gəlməyin mənası nə idi

· Yəqin ki, naməlum olan qüvvə sizin bu qızıllara heç vaxt toxunmayacağınızı bilirdi...Ona görə də məni göndəriblər...Xeyriyyə məqsədilə pulun hara xərclənəcəyini məscid yaxşı bilər

· Axı kim...?

· Bunun izahı mənim iradəmə sığmaz..Bir Allah bilir...Əlvida
